Пировардида илғор ускуналар билан жиҳозланган кўплаб йирик саноат корхоналари, кичик бизнес субъектлари ташкил этилиб, уларда тайёрланаётган рақобатбардош маҳсулотлар ички ва ташқи бозорда ўз харидорини топаяпти.\nЖумладан, Қашқадарё вилоятида ўтган йилнинг охирги уч ойи мобайнида 2013 йилнинг шу давридагига нисбатан 6,7 фоиз кўп саноат маҳсулотлари тайёрланди. Бунда 85 та ишлаб чиқариш субъекти модернизация қилиниб, 229 та янги лойиҳа ҳаётга татбиқ этилгани айни муддао бўлди.\nШаҳрисабз туманидаги “Оқсарой текстиль” масъулияти чекланган жамияти ҳам олиб борилган ана шундай янгиланишлар натижасида ўз фаолиятини кенгайтиришга эришди. Ҳозир бу ерда тайёрланаётган калава ип ва турли тўқимачилик маҳсулотлари сифатлилиги боис хорижлик буюртмачилар эътиборига тушмоқда. Ўтган йил якунларига кўра, корхонада 12 миллион АҚШ долларилик экспорт амалиёти бажарилганини ана шундай саъй-ҳаракатлар натижаси, деб баҳолаш мумкин.\nДарҳақиқат, вилоятда саноатни ривожлантириш, технологик жараёнларни такомиллаштириш, корхоналарни молиявий соғломлаштириш юзасидан кўрилаётган чора-тадбирлар ўз самарасини бераяпти. Мазкур жамият ҳам 2009 йилда Ўзбекистон Ташқи иқтисодий фаолият миллий банки тасарруфига ўтказилгач, бу ерда катта ҳажмдаги модернизациялаш тадбирлари амалга оширилди. Натижада у қисқа муддатда ҳудуддаги етакчи тадбиркорлик субъектларидан бирига айланди.\n— Маҳсулотларимиз сифатини ошириш учун цехларимизни босқичма-босқич янги дастгоҳлар билан таъминлаб бораяпмиз, — дейди корхона иқтисодчиси Дилбар Юлдашева. — Масалан, яқинда Хитойдан замонавий технология харид қилганимиздан сўнг қадоқлаш материали ишлаб чиқаришни йўлга қўйдик. Италиядан иккита қайта ўраш ускунасини келтирганимиз эса маҳсулот тайёрлаш ҳажмини ошириш баробарида, қўшимча иш ўринлари яратилишига асос бўлди. Ҳозир жамоамиз сафида меҳнат қилаётган 600 нафардан зиёд ишчи-мутахассис томонидан тайёрланаётган маҳсулотлар Осиё ҳамда Европанинг ўнга яқин мамлакатларига экспорт қилинаяпти.\nТаъкидлаш керакки, келгусида ҳудудда бу каби замонавий корхоналар сони янада ортади. Чунки Президентимизнинг 2013 йил 2 августдаги “2013 — 2016 йилларда Қашқадарё вилоятининг саноат салоҳиятини ривожлантириш дастури тўғрисида”ги қарори воҳада яна кўплаб истиқболли лойиҳалар рўёбига кенг йўл очиши, шубҳасиз.\nМазкур рукндаги бошқа мақолалар: « Муқобил энергия — тежамкорлик омили\tҲосилдорликни оширади »


HTC 10 ҳамда iPhone 6S камералари “беллашди”\n15:51 / 22.04.2016\nHTC гигантлари кўп йиллардан бери суратга олиш юқори сифати билан мақтана олмаётган эди. HTC One (M7) телефонида компания биринчи марта UltraPixel технологиясини қўллади ва юқори пикселли камера ҳажмини ўрнатди. Кейинги моделларида эса ишлаб чиқарувчи бу янгилигини давом эттирмади, рақобатчилар эса вазиятдан унумли фойдаланиб илгарилаб кетди.\nЯнги HTC 10 телефонида компания изланишларини яна йўлга қўя олди ва моделнинг камераси бозорнинг энг олди маҳсулотига айланди. DxOMark нуфузли манба HTC 10 манбасига 88 балли юқори баҳо берди. Бугун интернет тармоғида HTC янги телефони ҳамда Apple’нинг iPhone 6S олган суратлар таққосланган материал пайдо бўлди.\nМаълумки, HTC 10 телефонига f/1,8 диафрагмали ва катта ҳажмли - 1,55 мкм пикселга 12 мегапикселли UltraPixel модули ўрнатилган. Бундан ташқари, камерада ифодани оптик жиҳатдан мўътадиллаштириш, икки марталик чақноқ ва лазерли автофокус қўлланган. iPhone 6S телефонида ҳам f/2,2 диафрагмали ва 1,22 мкм пиксель ҳажмга эга 12-мегапикселли сенсор ўрнатилган. Бу моделда оптик мўътадиллаштириш функцияси йўқ.\nҚуйида HTC 10 (чап томонда) ҳамда iPhone 6S (ўнг тарафда) телефонларида олинган суратлардан мисоллар:


Урганч шаҳар Имом Фахриддин ар-Розий ўрта махсус Ислом билим юртида Алишер Навоий ҳазратларининг таваллуд айёмига 578 йил тўлганлиги муносабати билан “Навоий меросини ўрганамиз” шиори остида Навоийхонлик кечаси ташкил қилинди.\nТадбир талабалар томонидан тайёрланган хатми Қуръонни Навоий ҳазратларининг руҳи покларига бағишлаш билан бошланди. Тадбирни билим юрти мудири Д.Абдуқодиров очиб бериб, Навоий ҳазратларининг сермаҳсул ижоди, унинг аҳамияти ҳақида мисоллар билан гапириб берди.\nТадбирда 1-курс талабаларининг 3 та гуруҳи 5 та шарт бўйича Навоий ҳаёти ва ижоди бўйича беллашдилар.\nТаништирув шартида 1-курс талабалари Навоий ҳазратларининг ҳаётлари ва ижодий фаолиятлари ҳақида 5 та тилда, яъни ўзбек, рус, тожик, араб, инглиз тилларида маълумотлар беришди ва Навоий ижодидан парчалар ўқиб беришди.\nЭркин мавзуда саҳна кўриниши босқичида талабалар Навоий ҳазратларининг Ҳусайн Байқаро билан бўлган воқеалари асосида юқори савияда саҳна кўринишлари билан иштирок этишди. Бошқа шартлар бўйича ҳам талабалар юқори савияда Навоий ҳазратларининг ҳаёти ва ижоди бўйича мустаҳкам билимга эга эканликларини намойиш қилишди.\nТадбир давомида билим юрти мударрисларидан иборат ҳакамлар талабаларнинг чиқишларини баҳолаб борди ва ҳар бир шарт доирасида Навоий ижоди ва унинг аҳамияти ҳақида қисқача маълумотлар бериб боришди. Якуний натижага кўра, 118-“д” гуруҳ талабалари биринчи ўринни эгалашди. Тадбир иштирокчилари эсдалик совғалар билан тақдирландилар.\nДругие материалы в этой категории: « Янгилик: Диний саволларга жавобларни овозли ҳам тинглаш мумкин\tТошкент шаҳрида имом-хатибларнинг навбатдаги йиғилиши ўтказилди »


Пайшанба, 19 Ноябр\nСуперлиганинг сўнгги йиллардаги асосий интригаси чемпионлик учун эмас, лигада қолиш учун кечмоқда. Якунига етаётган бу йилги миллий чемпионатимизда ҳам чемпион номи деярли маълум - «Пахтакор» ушбу турда ғолибликни расмийлаштириши кутилмоқда. Турнир жадвалининг қуйи поғоналарида эса ҳақиқий интригани кўриш мумкин – 4 клуб элитадаги ўрнини сақлаб қолиш учун «жанг»га шайланмоқда.\nБу йилги чемпионатда «Қизилқум», «Сурхон», «Андижон» ва «Бухоро» Суперлигада қолиш учун кураш олиб бораётган бўлса, шулардан учтаси «Андижон», «Қизилқум» ва «Бухоро» 2019 йилда ҳам шу вазифани уддалаш учун курашганди. Бу йил аутсайдерлар сафини «Сурхон» тўлдирди. Якунда сўнгги ўринда қолган клуб Про лигага тушиб кетса, 13-ўриндаги жамоа Про-лигада 2-ўринни эгаллаган жамоага қарши сафарда бир ўйиндан иборат плей-офф баҳсида майдонга тушади. Қуйида жамоаларнинг бу борадаги имкониятларига назар ташлаймиз.


You are here: Home Махсус хизмат Москвада Алексей Навальний қўлга олинди\nБу ҳақда журналистларга Истанбул губернатори Васип Шаҳин маълум қилган. Бундан олдинроқ ҳукумат Истанбулда янги йил кечасида амалга оширилган теракт ижрочиси Ўзбекистон фуқароси Абдулгадир Машарипов эканини тасдиқлаганди.\nАбу Муҳаммад Хуросоний тахаллусига ҳам эга бўлган Машарипов 1983 йилда Ўзбекистонда туғилган, 4 тилни билади, Афғонистонда ҳарбий тайёргарликдан ўтган.\nТахминларга кўра, у 2016 йил январида Туркияга келганди.\nГубернаторнинг сўзларига кўра, сўроқ жараёнида Машарипов барча айбини тан олган. Бундан ташқари, унинг бармоқ излари жиноят содир этилган жойда аниқланган бармоқ изларига мос тушган.\nТеррорчи Янги йил оқшомида Истанбулнинг Reina клубига бостириб кирди ва одамларни "ов қила бошлади". Бу вақтда бино ҳудудида 700 чоғли киши бўлган. Террорчи 180та ўқ узган, унинг ҳужуми оқибатида 39 киши қурбон бўлган ва 69 нафари шифохонага ётқизилганди.


Наманган вилояти ҳокими учун махсус қурилган контейнер уй ҳовлисидаги шийпон. Усталар бу шийпон нархини 1500 - 2000 АҚШ долларига баҳолади.\nҲокимнинг матбуот котиби Азиз Абдувалиевнинг Озодликка билдиришича, вақтинчалик мобил уй "эски контейнер ва қурилиш материалларидан" тикланган.\nҲокимнинг мобил резиденцияси, нақшинкор дарвоза ва шийпони билан бирга – шу кунда бундай уйларни ясаб, аҳолига сотаётган усталарга кўра, камида 7 ярим - 8 минг АҚШ долларига тенгдир.\nАйни пайтда мамлакатда бундай мобил уйлар бозорининг "истиқболи порлоқ", дея баҳоланмоқда.\nВилоят ҳокими матбуот котибига кўра, ҳозирча ҳокимликка текинга тушгани даъво қилинган бу мобил уй фақат вилоят ҳокимида бор. Бошқа ҳокимлар ҳам “зарурат туғилса”, шунақа уйлик бўлиши мумкин:\n“Унақа қатъий кўрсатмалар, контейнер қурилади, ўша ерда яшайсан, деган нарсалар йўқ. Ўша нарсага зарурат туғилса, ўша жойда шунақа нарса пайдо бўлади. Яъни, зарурат туғилса, пайдо бўладиган нарсалар”. "Вилоятда 17 тами, шунақа шароити оғир маҳалла – шароити оғир ҳудудлар бор. Мана шу оғир ҳудудларда шундай зарурат туғилса, бу контейнер ўша ҳудудларга ўтиши табиий”.\nУсталар қўйган нарх\nОзодлик гаплашган тошкентлик иккита контейнерчи уста ҳокимга аталган 12 метрлик мобил уй нархини камида 5 ярим-6 минг АҚШ долларига баҳолади. Усталар метал конструкциянинг эскилиги ҳақидаги гапни умуман инобатга олмади.\nНаманган ҳокимига тегишли мобил уйга нисбат бериб, тармоқларда тарқатилган контейнер уйнинг ички кўриниши.\n“Омборларимиз бор, унисини сизга айтиб ўтирмайман. Сиз нима керак бўлса айтинг, ҳаммасидан топиб-тайёрлаб берамиз”, - деди уста комил ишонч билан.\nПойтахтдаги яна бир уста, контейнер уйнинг кичиккина ҳовлисидаги шийпон ва нақшинкор дарвозани ўртача 2 ярим минг АҚШ долларига баҳолади:\n“Шийпон — тахминан 1500-2000 доллар. Дарвоза баҳоси 800-1000 атрофида. Контейнери билан қўшганда, 8 мингга чиқади-да. 8 мингга қишлоқда ўртача уй қурса бўлади ҳозир”.\nОзодлик гаплашган яна бир манба ҳам ўртача 7-8 минг АҚШ доллари миқдоридаги баҳога тўхталди:\n“Эшик-роми Akfa бўлсин, ванна-туалетини тозасидан бўлсин, мебели тузукроқ бўлсин, десангиз, нархи янаям ошиши мумкин. Талабга қараб-да. Ҳоким буваники унақа арзон бўлмаслиги керак, мен кўзим билан кўрмадимку. Лекин тўғрисини айтсам, бу ортиқча харажат. Қашшоқ қишлоқни ўртасига 8 минглик временка уйни қуриб олиб, шу уйдан туриб бошқармасам, қишлоғингиз обод бўлмайди, дейиш – билмасам, энди бу қанақа сохта сиёсат?!”\nХусусан, Фейсбук тармоғидаги эълонда, бу саҳифанинг LDM Service ширкатига тегишли экани ва жумладан, ширкат ишлаган метал офис Олмалиқ кон-металлургия комбинатига, кичиккина қаҳвахона эса, Тошкент кўчаларидан бирига ўрнатилгани тилга олинган.\nПрезидент ташрифидан кейинги ташаббус\n18-19 февраль кунлари Наманган вилоятига қилган сафари давомида президент Шавкат Мирзиёев "кутилмаганда" Наманган шаҳри марказидан 18 километр наридаги “Бунёдкор” МФЙга борди.\nПрезидент матбуот хизмати ҳамда ижтимоий тармоқ фойдаланувчилари тарқатган видеоларда Мирзиёев маҳалла аҳли билан учрашгани, мулозимлар ҳамроҳлигида ўнқир-чўнқир кўчалардан юриб ўтгани кўрилади.\nПрезидент йиллар давомида электр, табиий газ ва тоза ичимлик суви билан таъминланмаган қишлоқдаги аҳвол учун вилоят расмийларига танбеҳ берди.


Аёл киши депиляция қилдириши\n09:05 / 14.11.2019 | BEKMIRZA IBRAGIMOV | 3627\nАссалому алайкум! ДЕПИЛЯЦИЯ ҚИЛДИРИШ. Бир китобда ёзилишича эрига ёқиш мақсадида қўли, оёғи, бадани, юзи, ипдек қилмаслик шарти билан қошларини теришда аёлга гуноҳ йўқ. Шуни турмуш ўртоғимга кўрсатсам “йўқ қош териш гуноҳ, гуноҳи менга ёзилади” дедилар. Уларнинг фикрларича Исломда тозалаб юришимиз шарт бўлган жойлардан бошқа тукларга тегиш гуноҳ. Савол 1. Қошларим жуда бетартиб ипдек қилиб эмас тартибга солиш учунгина терсам гуноҳ бўладими?\n2. Хозирги кунда кўпгина аёллар (хатто намозхонлар хам) депилятсия қилдириш учун гўзаллик салонларига боришади. Ўзларини оқлаш учун геникологга борасизку дейишади. Аёл кишининг фаржига бошқа аёлнинг қараши уятликку уят, гуноҳ эмасми, бунга динимизда қандай қаралади?\n– Ва алайкум ассалом! Қош териш гуноҳ. Бошқа жойларнинг тукини олиш жоиз. Аслида генекологга бориш ҳам жоиз эмас. Ўта зарурат ўриндагина касаллик учун рухсат берилган. Депиляция касалликка кирмайди, зарурат ҳам ҳисобланмайди. авратларини очиб беришлари ҳаром амал. Буни арзимас нарса деб билиш ўта хатарли бўлиб, куфргача олиб боради. Чунки ҳаром қатъий далил билан собит бўлса уни ҳалол дейиш куфр бўлади. Бу халқимиз ичидаги “Буғдой ўғриси кофир эмас, сомон ўғриси кофир” дейилган гапга ўхшайди. Чунки буғдой ўғриси ўғирлик қилаётганида “Аллоҳим мен ўғирлик қилаяпман Ўзинг кечир” деб ўғирлик қилади. Сомон ўғриси эса “Бу арзимас нарса ўғирликка кирмайди” деб ўзига ўша ўғирликни ҳалол санаб қилади. Валлоҳу аълам!\nЭгиз қиладиган дори


ТАНДИР ТЎЛИБ, ЁПИЛДИ НОН...\nУнинг ёпган патирлари қанчадан қанча оилаларни бирлаштирди, янги оилалар вужудга келишига сабаб бўлди, дастурхонга кўрк бағишлабгина қолмай, меҳмондўстликдан нишон ҳисобланади. Уларни кўтариб аёллар янги хонадонларга қудачиликка боришади, икки ёш бахтли бўлсин, дея фотиҳа ўқилиб, патир синдирилгач, йигит-қиз чинакамига унаштирилган саналиб, қишлоқда тўй тараддуди бошланади. Насиба опа ёпган нон ҳамда патирлар қишлоқда довруқ топган. Улар ўзгача мазали ва тансиқ, шоҳона таом. Сўлим Қорабулоқнинг келини бўлганлигим боис, унинг удумлари, анъаналари, табиати, бетакрор шеваси, аёлларнинг рўзғор тутуми, ўзига хос таомлари мен учун севимли ва қадрли.\nХалқининг меҳнаткашлиги, йигитларининг уддабуролиги, ризқи мўл қишлоқ аҳлининг серғайрат вилоят раҳбарлари ўз маърузаларида бошқа туманларга ибрат қилиб кўрсатишганида ҳам фахрланаман, ҳам қувонаман. Зеро, бундай мўл ризқ, одамларнинг меҳнатсеварлиги ва ғайрат-шижоатидан қарор топади.\nБир куни Қорабулоққа бордик. Раҳматли қайнотам Эркин Солибековнинг жиянлари Отамурод аканинг хонадонида барча қариндошлар жам бўлиб ўтиришган экан. Қучоғингизга сиғмайдиган, қўлингизга олиб, ушата олмайдиган катта ва салмоқли патирларни кўриб, хонадон соҳибасига юзландим, “Буларни қандай ёпдингиз?”. Насиба опа менга кулиб қараб қўйди-ю, хотиржамгина, “бундай патирлар Қорабулоқда деярли ҳар бир хонадонда ёпилади, ҳамма аёлларимиз қўлидан шундай нонларни ёпиш келади. Озгина ўқув ва ихлос бўлса бас”, дея жавоб берди.\n– Унда менга маҳорат сабоғини ўтинг, сизга шогирд тушай, касбимни бир кунга ўзгартирай, – дедим.\nКуни кеча эса бунга эришдим ҳам. Сиз, азиз, муштарийларимизни ҳам Қорабулоқ қишлоғига таклиф қиламан. Биргаликда бу гўшанинг “бренди”га айланган, севиб истеъмол қилинадиган, мазали патирни тайёрлаймиз.\nДаставвал устоз билан сизни яқиндан таништириб ўтай.\nНасиба опа Эрпўлатова оилада тўнғич фарзанд, Эрпўлатовлар хонадонига иккинчи келин бўлиб тушган. Чорак аср биргаликда яшаётган Отамурод ака билан беш фарзандни тарбиялашмоқда. Тўнғичлари Султонмурод армияда хизматини тугатиб, Алмати вилоятидаги ҳарбий қисмда шартнома асосида қолган, Арис шаҳридаги портлашдан сўнг шаҳарни қурол-аслаҳалардан тозалаш ишларида қатнашди. Арис шаҳри тиклангач, ота-она ҳам енгил тин олишди. Жалолиддин хусусий корхонада ҳайдовчи. Буюртма билан Россиядан мол ташийди. Қизи Сарвиноз яқинда оилали бўлди, ўзи каби бир оиланинг бекаси. Онаси сингари нон ёпишга уста. Сурайё ҳамда София мактабда ўқишяпти.\nҚаймоқдан пиширилган дурда (бу ерда тўтра дейишади), ёғига аралаштирилган тарвуз шинниси билан чой ичиб олгандан сўнг ишга киришиб кетдик.\nТоғорада, даставвал, 2 килоча мой (сариёғ)ни эритиб олдик. 5-6та тухум ва 4 литр илиқ ёғли сут, туз ва таъбга кўра шакар, ачитқи солиб хамир қордик. Икки баравар кам масаллиқ билан нон ёпганим учунми, яширмайман, хамир қориш осон бўлмади. Сездирмасликка ҳаракат қилсамда, билакларимнинг кучсиз ҳаракатини қаҳрамоним сезиб турарди. “Дадилроқ, муштланг, дадилроқ”, дея чаққонликка ундади.\nНасиба опа вақтида иккита ер ўчоқда бир пайтнинг ўзида кунига ҳатто бир қоп унга патир ва нон ёпган кунлар бўлган. Ҳозир эса фақат оиласи учунгина нон ёпади. Қоплаб ундан нон ёпишнинг ўзи бўлмайди, ёшликдаги куч-қувват, ғайрат керак, албатта.\nСуҳбат асносида ён дафтарчамга ёзиб олаётган маълумотларга қараб, “Ҳаддан оширворманг. “Жанубий Қозоғистон”ни маҳалладошларим, ҳамқишлоқларим билан севиб ўқиймиз. Улар ҳам ўқиб қолишса, менга буюртма билан келишса, менинг ҳозир тўйларга патир ёпмаётганлигимни билишади. Ва кўнгиллари ўксиб қолишлари мумкин”, деб такрор ва такрор таъкидлади. Насиба опага менга маҳорат дарси ўтаётганини айтиб, кўнглини хотиржам қилдим.\nҚўлга ёпишмайдиган, қаттиқроқ ийланган хамиримиз бир соат ўтар-ўтмас ошди. Бу вақт мобайнида хонадон бекаси чиройли ош дамлаб, оиласи ва меҳмонларга сузиб олиб келишга улгурди. Бироз вақтдан сўнг зувала ясашга киришдик. Бир килодан зиёд салмоқдаги хамирни зувала қилиш ҳам осон эмас. Бундай ишларни қилавериб, кўзлари пишиб кетган Насиба опа саноқли дақиқаларда хамирга шакл бериб, нон ясай бошлади. Катта зувалаларни ёйиб, нон ясаш... эҳҳе, ҳаммани қўлидан келавермас экан.\nЯсалган нонларимиз “дам олгун”га қадар Сурайё ер ўчоққа ўтин қалади. Ўчоқ оғзига қозон қўйиб, сув билан тўлдирди. Иссиқ сув ҳам исроф бўлмади, қизлар тезгина кир ювишга киришишди. Ўчоқ ичи оқариб, олови пасайди. Насиба опа қизариб турган ўчоқни майда супургини сувга ботириб, бир неча бор суртиб чиқди.\n– Шундай қилмасак, нонимизнинг орқаси қорайиб кетади. Ноннинг юзи чиройли бўлса-ю, таги қорайиб қолса, кўнгил хира бўлади. Нон мазали ва иштаҳа очадиган бўлиши учун бирдай текис пишиши керак, – дейди Насиба опа иссиқ ўчоқ ичини бир неча бор сувлаб олар экан.\nҚизлар патирлар устига тухум сариғи билан сут аралашмасини суртишди. Кейин айланаси 60 см. ли патирларни махсус рапидага тўнтариб, орқасига муздай сув сепишди. Катта ўчоққа бундай катталикдаги 4та патир, кичикроқ нонларнинг эса 6таси сиғар экан. Насиба опа ўчоққа танасининг деярли ярми билан кириб, чаққон ҳаракатлар билан нонни ёпиштирди. Ёноқлари қизариб кетган, кун совуқ бўлишига қарамасдан юзидан тер қуйиларди. Мен ҳам патирнинг кичикроғини олиб, тандирга ёпишга чоғландим. Унинг ичидан уфуриб турган тафт юзимга лоп этиб урилди. Ўчоққа эгилиб, нонни ёпишга бир уриндим, иссиққа чидолмай, юзимни четга бурдим. “Қани, дадилроқ, нон шаклини бузмасин”, дея илдамлатарди устозим. Учинчи уринишда, бир амаллаб, ўчоққа нонни ёпиштирдим, кўтарилиб қолган жойларини қўлимда маҳкамладим, олов тафти эса бутун вужудимга ёйилиб кетди.\nНиҳоятда эҳтиёт бўлиб ҳаракат қилиниши керак экан, акс ҳолда бу жуда хавфли. Эҳтиётсизлик туфайли келинлар, ёш болаларнинг ўчоққа тушиб кетиш ҳолларини эшитганман. Ўчоқ оғзига бемалол бир одамнинг сиғиши яна бир карра эҳтиёткорликка чорлайди. Қорабулоқда ҳар бир хонадонда иккитадан ўчоқ бор. Газ келганлигига қарамасдан, кўп оилалар ўчоқда таом тайёрлаб, нон ёпишга одатланишган.\n– Нонларимиз ярим соат давомида пишади. Ўчоқ оғзини ёпмаймиз. Патирнинг юзи қизариб, ичи хом бўлиб қолиши мумкин, – дейди Насиба опа.\nЎчоқда нон ёпиб кўрмаган, лекин илк бор, суҳбатдошимдек ҳаракат қилишга уринаётганимни кўрган қизларим, менга қараб, “ойи, биз ҳам уйимизга ер ўчоқ ўрнатамизми” деб сўрашади бижирлаб. Менинг ўйим эса нонни қандай узишда...\nНиҳоят 40 дақиқадан сўнг нон пишиб, узадиган бўлдик. Усталик билан ишлаётган қаҳрамонимни кўриб, мен ҳам тандирга ўзимни урдим. Анча уринишлардан сўнг бир ноннинг шаклини бузиб, аранг тандирдан уздим. Бўшаган ўрнини бошқа нон эгалларди. Икки тандир нонимизнинг тайёр бўлишига 5-6 соат вақт кетди.\nМутахассислар нима деса десину, бироқ буғи чиқиб турган иссиқ ноннинг исидан хушбўйроқ ис дунёда йўқ. Сонияларда еб тугатиладиган, дастурхонларимиздаги шоҳ таомнинг тайёрланишига қанча вақт, қанча маҳсулот, қанча куч-қувват сарфланди... Шунча ҳаракатдан сўнг толиққан Насиба опага ҳам осон бўлмади.\nЧиройли, мазаси оғизда қоладиган патирларни тайёрлаган опага менга вақт ажратгани учун миннатдорчилик билдириб, эсдалик учун суратга туширдим. Кўз олдимда меҳнаткаш, латофатли, маъсума ўзбек аёлининг сиймоси турарди. Дастурхонга тартиб билан терилган, буғу чиқиб турган ширмой патирларга Насиба опанинг иссиқдан бўғриққан, реза-реза тер қуйилаётган қип-қизил чеҳрасини қиёсладим. Улар бир-бирига жуда ўхшаб кетарди...\nМ. САЪДУЛЛАЕВА., 2019-10-18, 22:16 203


Бизнес қилмоқчиман, лекин пулни қаердан оламан? - Erkak.uz\nБизнес қилмоқчиман, лекин пулни қаердан...\nShavkat 21.06.2014 08:33 3407 01\nЯқинларингизнинг қўллаб қувватлаши етарли бўлмаса, кейинги усул сармоядорларга мурожаат қилишдир. Сармоядорлар, ёки ғарбчасига айтадиган бўлсак "фаришталар" (ангелс), одатда сизнинг ғоянгизга пулини тикиб бизнесингизнинг маълум бир улушини сотиб олади. Сармоядор сизнинг танишингиз, эски бошлиғингиз ёки бошқа танишларингиз орқали топган одам бўлиши мумкин. Одатда сармоядорлар икки хил бўлади; баъзилари пулдан ташқари ўз билими, тажрибаси ва таниш билишлари билан ҳам ҳиссасини қўшса, баъзилари эса унчалик сизнинг ишингизга аралашмайди. Бу усулда бизнесингизни молиялаштиришингизнинг шартлари вазиятдан келиб чиққан ҳолда турлича бўлиши мумкин.


Трансфер ойнаси ёпилди: сўнгги кунда қандай харидлар амалга ошди? | Qalampir.uz\nТрансфер ойнаси ёпилди: сўнгги кунда қандай харидлар амалга ошди?\nСпорт\t01 Сентябрь 10:53 1870\nПортугалиялик ёш ҳимоячи Нуну Мендеш Франциянинг ПСЖ клубига ўтди. Парижликлар “Спортинг”нинг 19 ёшли аъзосини сотиб олиш ҳуқуқи билан 2022 йилнинг ёзигача ижарага олишди. Мендешнинг ижара қиймати 7 млн евро, сотиб олиш нархи эса 40 млн еврони ташкил этади.\n“Верона” яримҳимоячиси Маттиа Дзакканьи “Лацио”га ўтди. Римликлар 26 ёшли ўйинчини сотиб олиш ҳуқуқи билан ижарага олишди. Дзакканьи ўтган мавсумда А Серияда 36 та баҳсда майдонга тушиб, 6 та гол урган ва 5 та голли узатма амалга оширган.\nШунингдек, “Лацио”нинг икки футболчиси “Женоа”га ўтди. Ҳужумчи Фелипе Кайседо сотиб юборилган бўлса, ҳимоячи Муҳаммад Фарес ижарага берилди.\nАнглияда ҳам трансферлар давом этди. Жумладан, ҳимоячи Серж Орье “Тоттенхэм”ни тарк этди. Томонлар ўзаро келишувга кўра шартномани бекор қилишди. Кот-д'Ивуарлик футболчи “шпорлар” сафига 2017 йили ПСЖдан келиб қўшилган ва 4 йил давомида 110 та баҳсда 8 та гол уришга муваффақ бўлган.\nОрьега Қатарнинг “Ал-Райян” клуби ва Россиянинг бир қатор жамоаларидан таклифлар бор.\nПСЖ Тоттенхэм Нуну Мендеш Лацио Верона Ал-Райян Серж Орье\n22 Сентябрь 15:47 47697\n23 Сентябрь 16:54 36052\n24 Сентябрь 07:41 30921\n22 Сентябрь 16:48 28089\n23 Сентябрь 08:03 24072


Япон тилини нолдан ўрганишингиз мумкин! – Ўзбекистон миллий олимпия қўмитаси\nЯпон тили грамматикаси ва ёзув хусусиятлари бўйича дунёдаги энг қийин тиллардан бири. Бундан ташқари, унинг таркиби ва тузилиши Европа тилларидан анча фарқ қилади. Шунга қарамай, баъзи маслаҳатлар мавжудки, улар ёрдамида япон тилининг асосий кўникмаларини бир йил сарфламасдан бир неча ой ичида ўрганишингиз мумкин.\nЯпон тилининг хусусиятлари\nЯпон тилининг асосий хусусияти шундаки, японча иероглифлар ёрдамида сўзлашув ва ёзма нутқ алоҳида-алоҳида ўзлаштирилиши керак. Ёзувни ўрганиш энг қийин жиҳатидир, чунки у учта тизимдан иборат бўлиб, иккитаси хирагана ва катакана – бўғинли алифболарга бўлинади. Катакана ёрдамида япон тилидаги барча ўзлаштирма сўзлар ва хирагана билан сўзлар ўртасидаги грамматик алоқалар ўргатилади. Сўзнинг асоси хитойликлардан япон тилига ўтган иероглифлардан иборат бўлган кандзи тизими орқали етказилади. Aгар тўсатдан сўз ёзаётганда, қайси тизим сизга кераклигини унутган бўлсангиз, шунчаки хираганадан фойдаланишингиз мумкин.\nЯпон тилидаги синтаксис жумладаги сўзлар тартиби каби мураккаб эмас. Шуни ёдда тутиш керакки, кесим (ўзбек тилида бўлгани каби) ҳар доим охирида бўлади ва аниқловчи аниқланадиган сўздан олдин бўлиши керак. Aгар контекстдан сиз гап нима ҳақда кетаётганини тушунсангиз, унда эга бекор қилиниши мумкин.\nЯпон тилининг афзаллиги шундаки, ўзгарувчан сўзларнинг мураккаб шакллари йўқлиги. Масалан, кўплик шакли сўз охирига қўшиладиган махсус қўшимча ёрдамида узатилади. Япон тилида келаси замон йўқ, лекин бегона одамга мурожаат қилишда 3 даражали мулозамат мавжуд: дўстона муносабатда «сен», расмий ҳолатларда ва ҳурмат кўрсатганда «сиз» дейилади.\nТовушлар деярли рус тилини эслатади. Шунинг боис сиз учун энг қийин нарса ёзма тилни ўрганишдир.\nЯпон тилини одатий тил каби ўрганиш мумкин: мустақил, гуруҳ бўлиб ёки индивидуал ўқитиш орқали. Уларнинг ҳар бирининг ижобий ва салбий томонлари бор, уларни алоҳида муҳокама қиламиз.\nҲозирда кўплаб йирик шаҳарларда япон тилини ўрганиш марказларини топишингиз мумкин. Ўқитувчи билимига ишониш мумкин бўлган бундай ўқув муассасаларининг афзалликлари ўқитувчиларда тил ўрганиш жараёнини тезлаштиришнинг замонавий усуллари мавжуд. Aммо барибир ўзингиз уйда иероглифларни ўрганишингиз, сўзларни қулоққа эшитилишини талаффуз қилишингиз ва ёдлашингиз кераклигини унутманг.\nГуруҳ машғулотларининг камчилиги шундаки, сиз қолганларга мослашишингиз керак. Чунки у ерда кўпчилик талабалар ҳар хил билим ва қобилиятга эга.\nБу ерда, албатта, ўқитувчи даражангизга қараб сизга мослашади. Бундан ташқари, ҳаётий суръатингизга қараб, дарслар учун қулай вақтни белгилашингиз мумкин. Ёмон тарафи – дарсларнинг нархи қимматлигида.\nУшбу усул жуда яхши, чунки сиз ҳеч кимга ҳеч нарса тўлашингиз шарт эмас. Аммо муваффақиятингиз интизомингизга боғлиқ: мунтазам равишда шуғулланишингиз керак бўлади. Натижангиз ҳам яхши дарсликка боғлиқ. Сизга муаллифлари Е.В. Стругова ва Н.С. Шефтелевич бўлган «Япон тилида ўқинг, ёзинг ва гапиринг», шунингдек, Л. Т. Нечаеванинг «Янги бошловчилар учун япон тили» дарсликларидан фойдаланишни тавсия қиламиз. Aммо, афсуски, улар фойдаланадиган лексика кундалик мулоқот эҳтиёжларини тўлиқ қондирмайди. Шу сабабли, параллел равишда луғат бўйича Япония нашрлари китобларидан ўрганиш керак.\nШундай қилиб, биринчи навбатда нимани ўрганишимиз керак:\n– бўғин товушларини ўрганинг ва шундан кейингина иероглифлар ва грамматикани ўрганишни бошланг. Эркин мулоқот учун камида 2000 та иероглифни билишингиз керак. Кўп ўқитувчилар бунча миқдордаги сўзни эслаб қолиш учун хаёлий фикрлашдан фойдаланишни маслаҳат беришади.\n– ҳар куни машқ қилинг, акс ҳолда натижага эриша олмайсиз.\n– машғулотингизни ранг-баранг қилинг: япон мусиқасини тингланг; дафтарга бирор нарса ёзинг; «YouTube»да япон тилидаги каналларни томоша қилинг, ўзингиз учун сунъий тил муҳитини яратиш янгиликларни ўқинг ва ҳ.к.\n– талаффуз ва эшитишни назорат қилиш учун япон тилига оид махсус дастурларни юклаб олинг.\n– иероглифларни эслаб қолиш учун карталар асосидаги ўйинларга ўхшаш машқларни бажарадиган Ankidroid дастурини юклаб олинг. Иероглиф тасвирланган карталар доимий равишда смартфонингиз экранида пайдо бўлади, дастур ёдлаш даражасини оширади.\n– Сўзларни алоҳида ўрганманг, лекин уларни ибора ёки жумлаларнинг бир қисми сифатида эсланг.\n– ХХI асрда, технология дунёсида, агар Японияда яшамасангиз ҳам, тил билсангиз, қийин бўлмайди. Янги дўст топинг ва машқ қилинг.\nУшбу маслаҳатлардан фойдаланинг ва унутманг, бу тилни ўрганиш учун сизда кучли ғайрат ва темир интизом бўлиши керак. Шундан кейин тез орада япон тилида гаплаша бошлайсиз. Омад тилаймиз!\n11 May, 2020|Маслаҳатлар, Халқаро мақолалар, Янгиликлар|


Ўзбекистонга Беларуснинг янги элчиси тайинланди - 31.03.2018, Sputnik Ўзбекистон\nАбдулазиз Камилов Леонид Маринич билан икки томонлама ҳамкорликни ривожлантиришнинг долзарб масалалари, жумладан олий ва юқори даражаларда бўлажак... 31.03.2018, Sputnik Ўзбекистон\n© Фото: пресс-служба МИД УзбекистанаГлава МИД Узбекистана Абдулазиз Камилов и вновь назначенный чрезвычайный и полномочный посол Беларуси Леонид Маринич\n© Фото: пресс-служба МИД Узбекистана\nАбдулазиз Камилов Леонид Маринич билан икки томонлама ҳамкорликни ривожлантиришнинг долзарб масалалари, жумладан олий ва юқори даражаларда бўлажак Ўзбекистон-Беларус учрашувлари билан боғлиқ мавзуларни муҳокама қилди\nТОШКЕНТ, 31 мар — Sputnik. Ўзбекистон ташқи ишлар вазири Абдулазиз Камилов Беларуснинг фавқулодда ва мухтор элчиси этиб тайинланган Леонид Маринични қабул қилди.\nБўлиб ўтган суҳбат давомида икки томонлама ҳамкорликни ривожлантиришнинг долзарб масалалари, жумладан олий ва юқори даражаларда бўлажак Ўзбекистон-Беларус учрашувлари билан боғлиқ мавзулар кўриб чиқилди.\nТомонлар шунингдек, Минск шаҳрида Ўзбекистон элчихонаси фаолият бошлашининг амалий жиҳатларини муҳокама қилди.\nАввалроқ Беларус президенти Александр Лукашенко Леонид Маринични элчи қилиб тайинлар экан, унинг асосий вазифаси мамлакатлар ўртасидаги савдо-иқтисодий ҳамкорликни ривожлантириш эканлигини билдирганди.\nПрезидент Ўзбекистон раҳбариятига Шавкат Мирзиёев келганидан сўнг мамлакатлар ўртасидаги муносабатлар фаол ривожланаётганини эътироф этганди.\nШу билан бирга Лукашенко яқин вақтларда Ўзбекистонга ташриф буюришини қайд этганди.


ХОРИЖИЙ ТИЛЛАРНИ ЎҚИТИШ СИФАТ ЖИҲАТИДАН ЯНГИ БОСҚИЧГА КЎТАРИЛАДИ\nKo`rishlar soni: 53\nЮксакликка интилаётган юрт, албатта, биринчи эътиборини таълимга қаратади. Таълим сифати яхши, ўқитиш тизими мукаммал бўлса, шу ўқув даргоҳидан, билимли, ўз касбини яхши биладиган, ишига масъулият билан ёндашадиган, юрт равнақи учун ҳисса қўшадиган кадрлар мунтазам етишиб чиқаверади.\nАйниқса, иқтидорли ёшларга йўл кўрсатиш, уларга ҳам маънан, ҳам моддий ёрдам қўлини чўзиш орқали уларнинг истеъдодларини янада юзага чиқаришга туртки бериш мумкин.\nИқтидорли ёшларни саралаб олиш тизимини ривожлантириш, уларни қўллаб-қувватлаш учун зарур шароитлар яратиш, улғайиб келаётган ёш авлоднинг илм-фанга бўлган интилишларини рағбатлантириш, интеллектуал ва ижодий салоҳиятини рўёбга чиқариш борасидаги ислоҳотларни тизимли амалга ошириш, шунингдек, академик лицейлар фаолиятини такомиллаштириш мақсадида мамлакатимизда қатор ислоҳотлар амалга оширилмоқда.\nЖумладан, Президентимизнинг 2020 йилнинг 3 декабрида «Иқтидорли ёшларни саралаб олиш тизими ва академик лицейлар фаолиятини такомиллаштириш чора-тадбирлари тўғрисида»ги қарори қабул қилинди.\nAкадемик лицейлар фаолиятини такомиллаштириш учун илғор хорижий мамлакатлар малакали экспертларни жалб қилиш, лицей ўқувчиларининг камида битта хорижий тилни пухта ўзлаштириб чиқиши учун дарс машғулотларига юқори малакали педагогларни жалб қилиш, таълим инфратузилмасини мунтазам равишда ривожлантириб бориш, иқтидорли ёшларни аниқлаш, уларни академик лицейларга саралаб олиш, шунингдек, чуқурлаштирилган таълим дастурлари асосида ўқитиш, академик лицейлардаги мавжуд моддий-техник базани мустаҳкамлаб бориш, билимларни мустақил шакллантириш учун шароит ва имкониятларни кенгайтириш кабилар юқорида келтирилган қарорда алоҳида белгилаб ўтилди.\nҚарор ижросини таъминлаш мақсадида Самарқанд давлат чет тиллар институти академик лицейида ҳам бир қатор истиқболли режалар амалга оширилди. Жумладан, мазкур ўқув йилида ўқувчилар ичида танлов эълон қилиниб, энг иқтидорли аълочи ўқувчилардан 10 нафарига “Aкадемик лицейимиз ифтихори» стипендияси, 25 нафарига эса «Ректор стипендияси» берилди.\nПедагог ходимларнинг меҳнатини муносиб рағбатлантириш мақсадида ўқувчилари вилоят ва республика олимпиадаларида совринли ўринларни эгаллаган ва 70 фоиздан юқори кўрсаткичга эга бўлган педагог ходимларнинг 10 нафарига 30 фоизгача қўшимча устама ҳақи белгиланди.\nШунингдек, академик лицей фаолиятини ривожлантириш мақсадида Самарқанд давлат чет тиллар институти томонидан 1 миллиард сўм маблағ ажратилиб, ушбу маблағлар ҳисобидан 2 та замонавий IТ хоналари ташкил этилди. Бу IT хоналарнинг моддий-техник базасини ривожлантириш учун 30 та замонавий «моноблок» компьютерлар ўрнатилди.\nШу билан бирга, лицей ўқувчиларига қулайлик яратиш мақсадида 20 дона телевизoр, 16 дона проектор, 10 дона компьютер жамланмаси сотиб олинди. Ўқитувчи ва ўқувчиларнинг оммавий спорт билан шуғулланишлари учун спорт анжомлари, кутубхонадан фойдаланиш имкониятини кенгайтириш мақсадида кутубхонага замонавий адабиётлар, ўқув қўлланмалари олиб келинди. Шунингдек, ўқувчилар бўш вақтларини мазмунли ўтказишлари учун жами 49 миллион сўмлик 22 турдаги спорт жиҳозлари ва 9 турдаги мусиқа асбоблари билан таъминланди.\nБундан ташқари, давлат бюджети ҳисобидан ажратилган 200 миллион сўм пул маблағлари эвазига лицейимизда таъмирлаш ишлари бошлаб юборилди. Олиб борилаётган таъмирлаш ишларидан кўзланган асосий мақсад ўқувчиларнинг спорт билан мунтазам шуғулланишлари учун спорт зали ҳамда иситиш тизими, шунингдек, яроқсиз ҳолга келиб қолган овқатланиш ва ўқув хоналарини замон талабларига мос равишда реконструкция қилиш ва жиҳозлашдан иборатдир.\nAкадемик лицейда таълим йўналишлари борасида гапирадиган бўлсак, 2021/2022 ўқув йили учун умумий ўрта таълим мактабларининг 9-синф иқтидорли ўқувчиларини қуйидаги йўналишлар бўйича танлов асосида ўқишга қабул қилинади:\n– Хорижий тиллар ўзбек гуруҳи (инглиз, немис, француз тиллари);\n– Хорижий тиллар рус гуруҳи (инглиз тили);\n– Шарқ тиллари (корейс, япон, хитой, араб тиллари);\nҲозирда ушбу таълим йўналишларига ўқишга қабул давом этмоқда ва саралаш босқичлари ўтказилиб келинмоқда. Халқаро олимпиадалар, танловлар, мусобақалар ҳамда Ўзбекистон Республикаси Халқ таълими вазирлиги томонидан белгиланган тартибда ташкил этилган фан олимпиадалари III босқичида 1 дан 5 гача бўлган ўринларни эгаллаган 9-синф ўқувчилари саралаш имтиҳонидан озод этилади ва академик лицейимизнинг тааллуқли таълим йўналишига белгиланган қабул квотасидан ташқари имтиҳонсиз қабул қилинади.\nЮқорида келтирилган таълим йўналишларидан ҳам маълумки, лицейимиз тўлиқ чет тилларини мукаммал ўзлаштиришга ихтисослашганлигидан даракдир. Унда таҳсил оладиган ҳар бир ўғил-қиз чет тилларнинг мафтункор оламига қадам қўймоқда. Келгусида улар эл-юртимиз шуҳрати ва салоҳиятини бутун дунёга кўз-кўз этади деган умиддамиз.\nАҳоли орасида хорижий тилларни ўрганишни оммалаштириш ва уларни мукаммал ўзлаштириш учун зарур шароитлар яратиш, ўқитувчиларда замонавий ўқитиш кўникмаларини ривожлантириш ҳамда ҳудудлар, тармоқлар ва таълим муассасаларининг хорижий тилларни ўзлаштирган мутахассисларга эҳтиёжларини таҳлил қилиш натижалари асосида талаб юқори бўлган хорижий тилларни ўқитишни ташкиллаштириш каби устувор вазифалар юқоридаги қарор бандларидан ўрин олган.\nШундан келиб чиқиб, Самарқанд давлат чет тиллар институти академик лицейи тўлиқ чет тилларини ўқитишга ихтисослашган. Ўқувчиларга ўзлари танлаган хорижий тилларни мукаммал ўргатиш мақсадида хорижнинг малакали мутахассилари ҳамда Самарқанд давлат чет тиллар институтининг юқори малакали профессор-ўқитувчиларини жалб қилиш ишлари йўлга қўйилди. Ҳозирда лицейимизда фаолият юритаётган 90 нафар ўқитувчидан 5 нафари илмий даражага эга, 46 нафари халқаро ва миллий тил билиш сертификатларига эга. Ўқитувчиларнинг бу каби сертификатлар соҳиби бўлишлари учун Самарқанд давлат чет тиллар институти профессор-ўқитувчилари томонидан бепул сабоқ берилиб, мунтазам равишда уларнинг малакасини ошириш борасида яқиндан кўмак бериб келинмоқда. Лицейимиз хорижий тилларни ўқитишга ихтисослашгани учун бу ерда бевосита 6 нафар хорижлик малакали мутахассислар ҳам фаолият олиб боради. Келгусида ўқув жараёнларига хорижлик мутахассисларни янада кўпроқ жалб қилиш чораларини кўрамиз.\nБугунги кунда Aкадемик лицейимизда 700 га яқин ўқувчи таҳсил олади. Уларни турар-жой билан таъминлаш мақсадида Самарқанд давлат чет тиллар институти талабалар турар жойидан 100 та ўрин ажратилиб, уч маҳал имтиёзли овқат билан таъминланади.\nБу каби имкониятларнинг самараси ўлароқ, лицей ўқувчилари бир қатор ютуқларга эришиб келмоқдалар.\nЖорий ўқув йилида академик лицейлар, касб-ҳунар ҳамда умумтаълим мактаблари ўқувчилари ўртасида ўтказилган Республика олимпиадасида Aкадемик лицейимиз ўқувчилари ҳам фаол қатнашишди.\nНатижаларига кўра, 2-босқич ўқувчиси Ирода Маматмуродова немис тили фанидан Республика босқичида фахрли 2-ўринни эгаллаб лицейимиз шаънини ҳимоя қилди.\nБундан ташқари, Тошкент шаҳрида бўлиб ўтган спортнинг «100 катакли шашка» тури бўйича ўсмирлар ўртасида Ўзбекистон чемпионатида юртимиз ёшлари қаторида лицейимиз ўқувчиси Икром Aбдурасулов ҳам иштирок этиб, мусобақанинг «Блитс» йўналиши бўйича 1-ўринни қўлга киритиб, «Ўзбекистон чемпиони»дек фахрли номга сазовор бўлди. Икром Aбдурасулов ғолиблик билан бир қаторда юртимиздаги давлат олий таълим муассасаларига грант асосида ўқишга кириш имкониятини ҳам қўлга киритди.\nAмалга оширилаётган барча истиқболли режаларимиз келажакда ўқувчи-ёшларнинг мукаммал билим олиб, ўз соҳасининг устаси бўлиб етишишида муҳим ўрин эгаллайди, деган умиддамиз. Mақсадимиз ўқувчиларимизнинг фанларни чуқур ўзлаштиришлари учун барча шарт-шароитларни яратиб беришдир.\nЗеро, биз ишонамизки, таълимга қаратилган эътибор ҳеч қачон ўзининг самарасини бермай қолмайди. Шижоатли ёшларимиз берилаётган имкониятлардан унумли фойдаланиб, эл корига ярайдиган фарзандлар бўлиб етишиб чиқажак.\nакадемик лицейи ижрочи директори.\nManba: "Yangi O'zbekiston" gazetasi


Ўзбекистон Ёзувчилар уюшмаси » Ижод аҳли номидан миннатдорчилик\nАсосий Муносабат Ижод аҳли номидан миннатдорчилик\nДавлатимиз раҳбарининг ижод аҳлига кўрсатаётган юксак эътибори барчамизни беҳад қувонтирмоқда. Президентимизнинг шу йил 5 апрелдаги “Ўзбекистон Ёзувчилар уюшмаси фаолиятини янада такомиллаштириш чора-тадбирлари тўғрисида”ги қарори миллий адабиётимиз ва маънавий-ижтимоий ҳаётимизда муҳим воқеа бўлди.\nУшбу қарор нафақат миллий адабиётимиз, балки ижод аҳлининг ҳаётимиздаги зарур ўрни ва мақомини ҳам белгилаб берди. Бадиий ижод ривожи борасидаги барча муаммо ва масалаларга ечим топилиб, тизимли равишда кенг шароит ва имкониятлар яратилди. Мазкур қарор ижросидан келиб чиқиб Ўзбекистон Ёзувчилар уюшмаси муассислигидаги “Ўзбекистон адабиёти ва санъати” газетаси ва “АKFA” МЧЖ ўртасида “Дўстлар клуби” тузилиб, ҳамкорликда амалга ошириладиган ишлар белгилаб олинган эди.\nЯқинда ана шу келишувга асосан “Ўзбекистон адабиёти ва санъати” газетаси таҳририяти “АKFA” МЧЖ томонидан жами 28 000 000 сўмлик юқори сифатли техника воситалари, яъни 7 дона компьютер жамланмаси ва 4 дона рангли принтер билан таъминланди.\n“АKFA” МЧЖ тизимидаги ходимларни адабиёт ва санъат янгиликларидан мунтазам хабардор қилиб бориш мақсадида шартнома асосида “Ўзбекистон адабиёти ва санъати” газетасига 2018 йил иккинчи ярим йиллик учун жами 3000 дона, яъни 187 200 000 сўмлик обуна ишлари амалга оширилди.\nЎзбекистон Ёзувчилар уюшмаси ва барча ижод аҳли номидан “Ўзбекистон адабиёти ва санъати” газетаси таҳририятига кўрсатаётган эътибори ва ёрдами учун “AKFA” МЧЖ раҳбариятига миннатдорчилик билдирамиз. Уларнинг Ватанимиз равнақи, халқимиз фаровонлиги йўлида амалга ошираётган хайрли ишлари бардавом бўлиб, янада ривож топишини тилаймиз. Яқинлашиб келаётган Ҳайит айёми барчамизга муборак бўлсин!


"Бобурнома"да муаллиф руҳий ҳолати тасвири | Dunyo News | Дунё янгиликлари. Ўзбекистон ва дунёдаги барча янгиликлар. Сўнги хабарлар. Сўнги янгиликлар\n"Бобурнома"да муаллиф руҳий ҳолати тасви...\n13:12 / 13 Feb\nДушманники бу даҳр забардаст қилур\nНахват майидин бир неча кун маст қилур,\nҒам емаки, еткурса бошини кўкка,\nОхир яна ер киби они паст қилур.\nҲаёт ҳақиқатларини тан олиш, ғалабадан масрурлик, мағлубият армонлари, кўнгил кемтиклари, инсон манзаралари, қалб исёнлари – буларни билиш, англаш ва ҳис қилиш учун «Бобурнома»ни ўқиш керак.\nУ нафақат тарихий воқеалар силсиласи, балки шоир туйғулари, ҳолатлар ҳосиласидир.\n“Бобурнома” – психологик кечинмалар олами. Унда ўзгарувчан ва беқарор сиёсий муҳит, мағлубликдан ғолиблик шоҳсупасига кўтарилиш ва яна мағлубликнинг аччиқ аламини тортиш, ўкинч, қувонч, шодлик туйғуларининг ўрин алмашиши моҳирона очиб берилган.\nМураккаб ҳолатларни тасвирлаш, шахс руҳиятида содир бўладиган ўзгаришларни илғаш, изоҳлаш Бобурнинг юксак бадиий маҳоратидан далолат беради. Мазкур асарда катта-кичик персонажлар, давр султонидан тортиб оддий инсон руҳиятигача қаламга олинган. “Бобурнома”даги қаҳрамонларга оид бадиий тасвирлардан биз ХVI асрда бўлиб ўтган тарихий воқеалар, тож-тахт учун кураш, шоҳларнинг дунёқараши, мулкка эгалик қилиш ва мулк бўлиш тарихи, оқибати, фитна-нифоқлар теран ва кенг қамровли, таҳлилий услубда тасвирланганига гувоҳ бўламиз.\n“Бобурнома”даги тимсолларнинг ҳар бири даврнинг имжтимоий-сиёсий ҳаётига мансублиги боис ўз характер, хусусиятлари билан ажралиб туради. Муҳими, ғолиб ва мағлуб шахсларни тасвирлашда замон, вақт, макон воқелиги, хусусан, жанг майдонларидаги жасорат ва қўрқоқлик, мардлик ва хиёнат, ғолиблик шукуҳи мағлублик изтироби билан ўрин алмашади.\nЗамонанинг машҳур кишилари мавқеи, характеридаги типологик жараёнлар кўз ўнгингизда намоён бўлади. Инсонлар онг-шуурида юз берадиган нозик ўзгаришлар драматизми “Бобурнома”нинг нафақат тарихий, географик, этнографик асар сифатида, балки бадиий кашфиёт сифатида ҳам ниҳоятда юксаклигини англатади.\n“Бобурнома”да йирик тарихий шахслар: Шайбонийхон, Ҳусайн Бойқаро, Хусравшоҳ, Боқи Чағониёний, Қосимбек, Шоҳбегим ва бошқа йирик тадқиқот объектлари ўз биографиясига эга. Улар таҳлилида ҳам ғолиб ва мағлублик ҳолатларига алоҳида тўхтаб ўтилади. Шу аснода Шахс генерацияси ва деградациясининг бир-бирига туташиши ва фавқулодда айрилиши тегишли таснифлар орқали акс эттирилади.\nФикримизча, “Бобурнома”да тарихий шахслар “мен”и ларзага солувчи, пармаловчи кечинмалар, ўйлар исканжасида композицион аспектда изоҳланганлиги эътиборга молик. Бинобарин, бу алоҳида мавзу ва бобуршуносликнинг келгусидаги вазифасидир.\nШу ўринда, ушбу мулоҳазаларимизга далил сифатида “Бобурнома”да зикр этилган 1494-95 йиллар воқеаларига назар ташласак. Ёш шаҳзода Бобур биринчи марта Самарқанд тахтини эгаллайди. Унинг қувончи чексиз. У бобоси Амир Темур пойтахт қилган ва буюк салтанатга асос солган машҳур шаҳар – Самарқанд тахтида ўтирибди. Ғолиблик нашидасидан сархуш шаҳзода “Бобурнома”да ёзади: “Самарқанд тахтиға ўлтурғоч, Самарқанд бекларини бурунгудек-ўқ риоят ва иноят қилдим. Бизнинг била бўлғон бекларни ҳам фарохўри ҳоллариға яраша тарбият ва шафқат қилдим”.\nМинг афсуски, ғолиблик сурури узоқ давом этмайди. Бобур атрофидагиларнинг, айниқса, Узун Ҳасаннинг хиёнати туфайли Самарқанд қўлдан чиқади. Иложсиз Бобурни беклар ва лашкарлар ташлаб кета бошлайди. Кечагина ғолиб Бобур ҳаял ўтмай мағлуб шаҳзодага айланади, бу ҳақда у шундай ёзади: “Черик элининг ўлжаси туганди. Самарқандни олғонда Самарқанд андоқ хароб эрдиким, мадад ва тухм ва тақовиға эҳтиёж бор эди. Чи жойи улким, киши андин нима ола олғай”. Орадан уч ой ҳам ўтмасдан ғолиб Бобур руҳиятини тушкинлик, мағлублик аломатлари чулғаб олади. Бобур Самарқандни ташлаб Андижонга йўл олади. Бу ерда эса уни фитна кутарди. Бу сафар тоғаси Али Дўст “Бобур оғир касал”- деб Андижон мухолифлари билан келишиб, қалъа эшигини Бобур ва унинг яқинлари учун ёпади. Бобур ўзининг бу пайтдаги руҳий ҳолати нақадар оғирлигини қуйидагича тасвирлайди: “Андижонға бўла Самарқандни иликдан бердук. Андижон ҳам иликдан чиқмиш эди. Бизга “ғофил аз инжо ронда ва аз онжо монда” - дегандек бўлди. Бисёр шақ ва душвор келди. Не учунким, то подшоҳ бўлуб эрдим, бу навъ навкардин ва вилояттин айрилмайдур эрдим, то ўзумни билиб эрдим, бу йўсунлуқ ранж ва машаққатни билмайдур эрдим”.\nБобур ушбу руҳий ҳолатини жуда аниқ, ҳар томонлама ёрқин тарзда ифодаламоқда. Унда афсус ва надомат, ўз қадрига ачиниш ва хиёнаткорларларга нафрат, тақдирдан ўкиниш, ёрдамга келмаган, аксинча душманларига ён босган яқинларига ҳайрат кўзи билан қараган, саволига жавоб топмаган ёш шаҳзода – Бобурнинг тушкин ҳолати мавжуд.\nОрадан қисқа муддат ўтгач, Бобур Самарқандни иккинча марта эгаллайди... Яна уни қўлдан бериб, иложсиз бир аҳволда Андижонга юз тутади. “Ота вилоятиким, икки йилға ёвуқлашиб эрдиким, иликдин чиқиб эди. Тенгри инояти била зулқаъда ойида сана 904 да яна муяссар ва мусаххар бўлди. Султон Аҳмад Танбалким, Жаҳонгир мирзо била қатилиб, Ўш сари тортиб эди, Ўшқа киргач, Ўшда ҳам қизилоёқ, қоратаёқ қилиб зарби рост ура-ура Ўшдин қовлаб, қўрғонни бизнинг учун сахлаб, бизга киши йибордилар”.\nҒолиб Бобур, мағлуб Бобур. Ҳар икки ҳолатни ҳам сабр-тоқат билан кутиб олган, ўзига шафқатсиз Бобур. Бу ҳақиқатларни авлодлар учун ёзиб қолдирган мардона Бобур.\n“Бобурнома”да фақат муаллиф тимсолидаги ғолиблик ва мағлублик руҳий ҳолати алмашиниб турмайди, унинг қарийб барча пероснажлари учун бу типик ҳол. Аммо Бобур ўз асарида давр ва замонга муносабатини изҳор этади, атрофини қуршаб олган шахслар психологиясидаги ўзгаришларни воқеалар хронологиясида тартиб билан таҳлилий шаклда келтиради. Кўринадики, “Бобурнома”ни тадқиқ этишда ушбу хусусиятлар даврнинг объектив тарихий воқеаларини инсон шахси, табиати, ички дунёси таъсирида юз бериши мумкин бўлган жараёнларни чуқур ўрганишга, моҳиятини англашга, бу борада янада аниқ хулосалар чиқаришга муайян асос бўлиб хизмат қилади.\nХулоса ўрнида шуни айтиш керакки, Бобур қисқа умри давомида ғолиблик мартабасига кўп марта сазовор бўлса-да, мағлубият азобларини ҳам муносиб қарши олди. Унинг руҳий кечинмалари мана бу сатрларда янада ёрқинроқ ифода этилган:\nҲол ул эдиким, ҳикоят эттим,\nГаҳ шукру гаҳе шикоят эттим.\nСамДУ мумтоз адабиёт тарихи кафедраси мудири, филология фанлари доктори\n17:41 | 01 Mar\n17:39 | 01 Mar\nҚашқадарёда 148 та ҳолатда ер ўзбошимчалик билан қишлоқ хўжалиги муомаласидан чиқарилган, оқибатида давлатга 8 миллиард 581 миллион сўмлик зарар етказилган\n17:38 | 01 Mar\n“Темир дафтар”га киритилган фуқаролар ўз уйларида тиббий кўрикдан ўтказилмоқда\n17:34 | 01 Mar\nУн ва қолипли нон хариди учун кимларга ойлик компенсация тўланади?


Спорт — Қўқон Садоси — Қўқон шаҳрининг расмий янгиликлари\n2018-06-30\tЖамият Спорт\n“Қўқон-1912” жамоаси аъзоси “Мард ўғлон” давлат мукофоти билан тақдирланди\nПрезидентимиз Шавкат Мирзиёевнинг 2017 йил 22 ноябрдаги ПҚ-3402 сонли қарори асосида ўқишдаги муваффақиятлари, ижтимоий фаоллиги ва истеъдоди билан тенгдошларига ўрнак бўлиб келаётган 14 ёшга тўлган...\n2018-03-01\tЖамият Спорт\nКукон 1912 жамоасига янги легионерлар кабул килинди.\nНумон Хасановнинг сузларига кура ушбу уйинчилар жамоа курсаткичларини янада юкори боскичга кутаришга ёрдам беради. Янги трансферларга багишланган пресс конференцияда жамоа мураббийи махаллий ва хорижий журналистлар...\n2018-01-31\tЖамият Спорт\nЎзбекистон футболчилари – осиё чемпиони\nХитой майдонларида қарийб 20 кун давом этган 23 ёшгача бўлган футболчилар ўртасидаги Осиё чемпионати Ўзбекистонлик футболчиларнинг ғалабаси билан ниҳоясига етди. Саралаш ўйинларида “А” гуруҳидан ўрин...\n2018-01-20\tЖамият Спорт\nҲар йили футбол мавсуми якунлангач жамоа аъзоларини тақдирлаш маросими ўтказилади. Ана шу анъанага кўра 28 декабрь куни “Қўқон-1912” жамоасини тақдирлаш кечаси бўлиб ўтди. Маросимга Ўзбекистон...\n2017-11-12\tЖамият Спорт\nҲа, қўқонлик футболчилар Олий лига учрашувларидаги 500-голларини киритдилар. Бу 2017 йил 4 ноябрь куни Бухорода маҳаллий “Бухоро” жамоаси билан учрашувда қайд этилди. “Қўқон-1912” жамоасининг моҳир...\n2017-09-17\tЖамият Спорт\n“Шунқор”лар, отни қамчиланг!\nЎзбекистон чемпионатида 20-тур учрашувлари ортда қолди. Ҳар турдан сўнг турнир жадвалида ўзгаришлар бўляпти. Яқиндагина 5-6-ўринларда юрган “Бухоро” бугун 2-ўринни эгаллаган бўлса, “Қўқон-1912” жамоаси 3-ўринга тушиб...\n2017-08-21\tЁшлар Жамият Спорт\nХотира турнири ёшлар фаоллиги остида ўтди\nКуни кеча шаҳримиздаги 1-болалар ва ўсмирлар спорт мактабида спорт жонкуяри, шаҳримиз фидойиларидан бири бўлган Умаров Муҳаммадали Аҳмадалиевичнинг хотирасига бағишланган вилоят биринчилиги мусобақалари бўлиб ўтди. Жисмоний...\n2017-08-18\tЖамият Спорт\n“Қўқон-1912” яна 2-ўринда\nЎзбекистон чемпионатида иккинчи давра ўйинлари тобора қизғин тус оляпти. Учрашувларда қайд этилаётган натижалар буни яққол кўрсатиб турибди. Бу жиҳатдан 17-тур айниқса характерлидир. Масалан, 2-ўринда бораётган...\n2017-06-26\tЖамият Муносабат Спорт\n“Қўқон – 1912” жамоаси ўйинларининг чипталари ишқибозлардан ортмайди!\n“Қўқон – 1912” тилга тушиб бораётган, ихлосмандлари сафи тобора ортиб бораётган жамоалардан бири ҳисобланади. Мухлис тўплаш борасида юртимиздаги бирор бир жамоадан ортда эмаслиги, шубҳасиз. Бунинг...\n2017-06-19\tЖамият Спорт\nШифокорлар спартакиадаси ўтказилди\nСоғ танда соғлом ақл, саломатлик – туман бойлик каби нақллар бор халқимизда. Дарҳақиқат, инсон соғлом бўлсагина соғлом фикрлайди, бировга нафи тегади. Соғлом бўлиш учун эса...\n2017-06-05\tЖамият Спорт\nҚўқон 1912 ғолибона юришини давом этмоқда\nМана, 4 ойдирки, қўқонлик чарм тўп усталари Ўзбекистоннинг кўп сонли ишқибозларини ҳамда футбол мутахассисларини хайрон қолдириб келмоқдалар. Мутахассисларнинг ҳисоблашларича, “Қўқон-1912”нинг зафарли ва омадли юриши салкам...\n2017-04-29\tЖамият Спорт\nНўмон Ҳасановнинг «яширин қуроли»\n“Қўқон-1912”нинг Ўзбекистон чемпионати ва Кубок ўйинларини кузатиб бораётган бўлсангиз қизиқ бир ҳолат эътиборингизни тортади. Дейлик, бир учрашувда Носир Отақўзиев ўзини кўрсатса, иккинчисида Баҳодир Акрамов билан...\n2017-04-17\tЖамият Спорт\nҚўқон 1912 — яна бир ғалабага эришди\nБиз, аввалги шарҳларимизда “Қўқон-1912” жамоаси Фарғонада “Нефтчи”ни, Қўқонда эса Самарқанднинг “Динамо”сини мағлубиятга учрата олса Ўзбекистон ХХVI Миллий чемпионатининг карвонбошиларидан бирига айланиб олиши мумкин, деб башорат...


US Open финали учун ПРЕВЬЮ / Olamsport.com\nUS Open финали учун ПРЕВЬЮ\nТеглар : Виктория АзаренкоНаоми Осака\nБугун АҚШнинг Нью-Йорк шаҳрида қизиқарли ва муросасиз ўтган US Open мусобақасининг аёллар ўртасидаги финал баҳсида Виктория Азаренко ва Наоми Осака кортга чиқишади.\nАслида ҳар икки теннисчи икки ҳафта аввал “Western & Southern Open”нинг финалида баҳс олиб бориши лозим эди. Аммо Осака финалда ўйнашдан бош тортгани сабабли баҳс бекор бўлганди, энди мухлислар бу финални АҚШ Очиқ чемпионатида кўришлари мумкин.\nНаоми Осаканинг финалга қадар босиб ўтган йўли:\nБиринчи давра: Наоми Осака — Мисаки Дои 6/2, 5/7, 6/2\nИккинчи давра: Наоми Осака — Камила Жоржи 6/1, 6/2\nУчинчи давра: Наоми Осака — Марта Костюк 6/3, 6/7(4), 6/2\nТўртинчи давра: Наоми Осака — Анетт Контавейт 6/3, 6/4\nЧорак финал: Наоми Осака — Шелби Рожерс 6/3, 6/4\nЯрим финал: Наоми Осака — Женнифер Бреди 7/6(1), 3/6, 6/3.\nНаоми ҳозирча ўнта баҳсда мағлуб бўлмади. У биринчи зарбаларининг 81% да ғалаба қозонган. Ўзининг геймларини 93%да ғалабага эришган.\nВиктория Азаренконинг финалга қадар босиб ўтган йўли:\nБиринчи давра:Виктория Азаренко — Барбара Хаас — 6/1, 6/2\nИккинчи давра: Виктория Азаренко — Арина Соболенко — 6/1, 6/3\nУчинчи давра: Виктория Азаренко — Ига Свёнтек — 6/2, 6/2\nТўртинчи давра: Виктория Азаренко — Каролина Мухова — 5/7, 6/1, 6/4\nЧорак финал: Виктория Азаренко — Элизе Мертенс — 6/1, 6/0\nЯрим финал: Виктория Азаренко — Серена Уильямс — 1/6, 6/3, 6/3\nАзаренко ҳам Осакага ўхшаб охирги ўнта учрашувда мағлуб бўлмади.\nУмумий ҳисобда теннисчилар ўзаро уч марта баҳс олиб боришган. Учта учрашувдан 2 тасида японияликнинг қўли баланд келган. Битта баҳсда эса Виктория зафар қучган.\nОсака «Катта дубулға» турнирларининг чорак финалига етиб борган тақдирда, доим чемпионликни қўлга киритган. Азаренко эса фаолияти давомида тўрт марта «Улкан тож» мусобақаларининг финалига етиб борган ва икки марта ғалаба қозонган ва иккитасида мағлуб бўлган.\nАзаренко Australian Open ғолибасига битта ҳам гейм бермади 0


Гиёҳванд" қизларнинг аччиқ қисмати\n"Гиёҳванд" қизларнинг аччиқ қисмати\nТошкент шаҳар, Чилонзор тумани, Арнасой кўчаси, 2-уйда жойлашган наркология диспансерида даволанаётган беморларнинг хоҳиш-истагига кўра даволаниш ишлари аноним, яъни хуфия ҳолатда олиб борилар экан. Мурожаат қилган беморнинг исми шарифи, яшаш манзили сир тутилган ҳолда анкета очилади. Беморлар истаса, кундузи келиб муолажаларни олиб, уйига кетишлари, хоҳласа диспансерда ётиб, даволанишлари мумкин. Озиқ-овқат ҳамда дори-дармонлар соғлиқни сақлаш вазирлиги томонидан бепул берилади. Беморларни спорт билан шуғулланишлари учун тринажёр заллари мавжуд.\nМинг афсуски, бугунги кунда гиёҳвандликка ўрганган қизларнинг қанчаси кўчада юрибди. Уларнинг ота-онаси шифокорга мурожаат қилишмайди. Касаллик ҳолати кучайиб, атрофдагиларга зарари тегадиган даражага етгандагина диспансерга келишади. Алкоголизм, наркомания ва таксикоманияга чалинган беморларни мажбурий даволаш учун Ўзбекистон Республикаси соғлиқни сақлаш тизими доирасида махсус даволаш профилактикаси муассасалари ташкил этилган. Унга кўра наркологик касалликларга чалинган ва қоидабузарлик содир этган шахсга нисбатангина мажбурий даволаниш қўлланилади. Нарколог-врач Наргиза Бобожонова иш жараёнида дуч келган энг аянчли воқеаларни сўзлаб берди. Бу икки қиз ҳам шифохонада аноним тарзда даволанган. Уларнинг тақдирлари кимгадир сабоқ бўлади, деган умиддамиз.\nМЕҲРСИЗЛИК ШУ КЎЙГА СОЛДИ\n– Бозорга тушиб, ўзимга кўйлак сотиб олдим. Кўйлагимни кейин кўриб қолдим. Бошқа пайт келиб олиб кетиш ниятини билдириб, сотувчига телефон рақамимни бердим. У мендан қаерда ишлашимни сўради. Мен айтдим. Эртасига аёл қўнғироқ қилиб: “Иккита қизим бор, кенжатойим қанақадир гиёҳвандлик моддасини истеъмол қилади. Агар эрим билса мени ҳам, қизимни ҳам ўлдиради. Диспансерга олиб боролмайман, илтимос, ёрдам беринг”, дея дардини тўкиб солди.\nНамуна билан суҳбатлашдим. Жуда гўзал, сочлари узун, юзи оппоқ, нозиккина қиз экан. Ҳар қандай одамни суқи кирадиган даражада хушрўй.\nОиладаги муҳитни ўргандим. Онаси бозорда савдода, эрталаб кетиб, кечқурун қайтади. Отаси ҳам ўз иши билан банд. Уйда опа-сингил қолишади. Қизнинг айтишича, ота-онаси ўртасида тез-тез жанжал-тўпалон бўлади. Уйдаги носоғлом муҳитдан безган Намуна кафеда бир қиз билан танишади. Дугона бўлиб қолишади. Дардларини ўша қизга айтади, у эса наша истеъмол қилишга даъват этади. Намуна гўёки дугонаси билан учрашса ўзини яхши ҳис қилаётгандек туюлади. Синглисининг қадам олишларидан шубҳага тушган опа уни кузатади. Уйга кеч қайтаётгани учун онасига шикоят қилади. Сингил эса опасидан қасос олиш ниятида ота-онасига ёмон кўрсатиш йўлларини излаб топади.\nОпасининг сумкасига уйдаги пулларни солиб қўйиб, ўғрига чиқаради. Шундай қилиб она катта қизининг рост гапига эмас, сингилнинг туҳматларига ишониб, опанинг адабини беради. Шундан сўнг сингил босар-тусарини билмай қолади. Ёш ҳолатига жинсий алоқада бўлади. ВИЧ инфекциясини юқтиради. Бу орада хорижга ҳам чиқиб келади. Қизнинг ҳаётида шунча муаммо бўлишига қарамай, она буни отасидан бекитган. Агар аёл мен билан бозорда тасодифан учрашиб қолмаганида балки қизнинг аянчли аҳволи давом этаверармиди.\nХуллас, Намунага қўлимдан келган ёрдамни бердим, ҳаётини изга солишга ҳаракат қилдим. Аммо унинг ҳаёти фожеа билан тугади. Қизнинг ўлимидан бир кун олдин у билан учрашдим. Энг оғир нарса нима, биласизми, бу дардга чалинганлар ҳеч қачон ўз хатосини тан олишмайди, касалман деб ўйлашмайди. Шу боис бизлар ҳам улар билан ишлашда қийналамиз. Менга азоб берган нарса, гулдай қизи кундан-кунга ботқоққа ботиб кетаяпти-ю, она хотиржам бозорда савдо қилиб ўтирибди. Тўғри, фарзанди учун юраги ачиган, сиқилган. Аммо инсон ҳаётини изга солиш учун ачинишнинг ўзи камлик қилади. Намунага ёрдам бериш, вақтида шифокорларга мурожаат қилиш ўрнига она уни айблаб, уриб-сўкиб ҳақорат қилган. “Сен фоҳишасан, энди ҳеч кимга керагинг йўқ”, деган сўзларни айтган. Ахир қизни шу йўлга киришида энг асосий айбдор она-ку. Аммо у ўз хатоларини тузатиш ўрнига яна боласини айблайди.\nБугунги болалар ота-оналаридан жуда кўп нарсаларни талаб этишади. Аммо оналар ҳам қизининг ҳавойи орзу-ҳавасларига лаббай деб жавоб беришдан олдин бироз ўйласин. Касб-ҳунар коллежида ўқиётган айрим қизларнинг саккиз ҳатто ўнталаб сумкалари бор. Яқинда автобусда бир аёлни телефонда кимгадир мақтаниб сўзлаётганини эшитиб қолдим. Бир ой ичида мактабда ўқиётган қизига учта оқ кофта сотиб олиб берган. Фарзандларимизга инсон ҳаётидан кўра кийим-кечак қадрлироқ эканини ўзимиз ўргатиб қўймаяпмиз-ми? Ундан кўра фарзандимиз билан ёнма-ён ўтириб: “Бугун қунинг қандай ўтди, нима ишлар қилдинг, болам?”, деб савол берайлик. Муаммоси бўлса, унга биргалашиб ечим қидирайлик. Шунда болаларимиз кўчага эмас, бизга талпиниб яшайди.\nҚИЗ ОТАНИНГ ҚУРБОНИ БЎЛДИ\nЯна бир қизнинг ҳаётида содир бўлган воқеада ота-онасининг катта айби бор. Сожида беморим бўлган. Бадавлат хонадоннинг яккаю ягона қизи эди. Дадаси кўплаб ресторан ҳамда магазинларнинг эгаси бўлган. Атрофида юрган одамлардан бирининг кўнглини оғритадиган иш қилган. Дадасига кучи етмагач қасос ўтида ёнган душман, аламини қизидан олган. Оқсоч аёл орқали қизни героинга ўргатган. Сожидани яхши бир хонадонга келин қилиб узатишади. Янги ҳаёт ҳам унга ёрдам бермайди. Оқсоч дастлаб героинни қизнинг уйи ёнига олиб келиб туради. Секин-аста таъминловчилар қиздан ўзлари хоҳлаган жойга келишини талаб қила бошлашади. Хумор дардида бўлган Сожида улар истаган жойларга боради. Қора ниятли одамлар қизни абгор қилишади. Қизнинг аҳволидан дастлаб эри хабар топади, сўнг ота-онаси. Ўша вақтнинг ўзидаёқ йигит Сожида билан ажрашади. Вақти соати етиб, Сожида фарзандли бўлди аммо бола ногирон туғилди. Уни ногирон болалар интернетига топширишди. Дозани ошириб юборгани учун ўзи ҳаётдан кўз юмди.\nБу йўлдан аёл кишининг чиқиб кетиши қийин. Чунки аёл организми нозик бўлади. Героин унинг организмига секин-асталик билан ўрнашиб олади. Бу йўлга кирганини билганидан сўнг: “ Энди мен ким бўлдим, эримга керак эмасман, кейинги ҳаётим нима бўлади?” деган умидсизлик уларни қийнайди. Лекин бу балонинг чангалидан омон чиқиб кетган аёллар ҳам бор. Рус миллатига мансуб бўлган 19 яшарли жувон ўзи билмаган ҳолда шу йўлга кириб қолган. Диспансерда даволаниб уйига қайтди. Эри ҳар куни ортидан келиб, меҳр билан: “Сен жудаям кучлисан, албатта, бу балони енгасан”, дея руҳлантириб, уни бу йўлдан чиқариб олди.\nАгар бирорта аёл шу йўлга кириб қолса энг биринчи турмуш ўртоғи: “Сен наркомансан, сендан ҳамма нафратланади, ҳеч кимга керак эмассан”, дея ҳақорат қилишни бошлайди. Аммо эркак шу йўлга кирса, аёл охиригача курашади.\nБир онахонни биламан. Ёши 70 га яқинлашиб қолган. Эрталаб қўлларида сумка, иссиқ овқат билан диспансерга келаётган бўлади. Бир куни гапга тутдим. “Нимасини айтайин қизим. Амакингиз ичкиликка муккасидан кетди”, – дейди дарду ҳасратини тўкиб. – Жигарига зарар етмасин, деб пул бермай қўйсам, ахлат яшикларни титкилаб, баклажка, қоғозларни йиғиб сотиб, пулига ароқ олиб ичадиган бўлди. Охири шу ерда даволанишга кўндим».\nҲозир тирикчилик важидан жуда кўп ота-оналар фарзандларини васийлар қарамоғида қолдириб, хорижга ишлагани кетишяпти. Ҳеч бир инсон бировнинг боласига ўз ота-онасидек эътибор ҳамда меҳр беролмайди. Камситади, хўрлайди, ёшига мос бўлмаган оғир юмушларни бажаришга мажбур қилишади. Охир-оқибат бола ўзини ёлғиз ҳамда ҳимоясиз ҳис қила бошлайди. Ҳаётдан, яшашдан зерикади. Натижада қора ниятли одамларнинг домига тушиб, яшаш завқини улар инъом этган оғудан топдим, деб ўйлайди.\nБу гаплар тўқима эмас. Аччиқ қисматли тақдирни яшаган инсонлар ҳаётидан олинган воқеалар. Агар кимнидир ҳаётида гиёҳвандлик ҳолати аниқланса, кечиктирмай шифокорга мурожаат қилсин. Оиласидаги яқинлари ва шифокорлар бирга ҳамжиҳатлик билан ҳаракат қилишса, ўша инсонни соғлом ҳаётга қайтариш мумкин.\nМанба: Darakchi uz


Калифорнияда яна ёнғин. Аланга 2 минг гектардан ортиқ майдонни эгаллади | Qalampir.uz\nКалифорнияда яна ёнғин. Аланга 2 минг гектардан ортиқ майдонни эгаллади\nОлам\t07 Сентябрь 11:05 1193\n6 сентябрь ҳолатига кўра, Калифорниянинг Сан-Диего округидаги ўрмон ёнғинлари қоплаган майдон 2 165 гектарни ташкил этмоқда. Бу ҳақда давлат ёнғин хавфсизлиги бошқармаси маълум қилди.\nҚайд этилишича, ҳозиргача ёнғин умумий майдонининг бор-йўғи 1 фоизи алангадан бартараф этилган.\nКалифорния штатидаги Сиерра миллий ёввойи табиат қўриқхонасида ўрмон ёнғини 5 сентябрь куни бошланди. Ёнғин дастлаб 14,5 минг гектардан ортиқ майдонни қамраб олди. Камида 150 киши ёнғин юз бераётган ҳудудда қолган ва улар эвакуация қилинган.\nКалифорния штати губернатори Гэвин Ньюсом 18 август куни жазирама ва ёнғинлар сабабли штатда фавқулодда ҳолат эълон қилганди. Ўшанда Ўлим водийсида рекорд даражадаги ҳарорат – целсий бўйича +54,4 даража қайд этилди.\nАввалги ҳарорат рекорди ҳам айнан шу ерда 2013 йилда ўрнатилган. Ўшанда целсий бўйича +54 даража ўрнатилганди.\nОрадан кўп ўтмай, 23 август куни АҚШ Президенти Дональд Трамп табиий офат муносабати билан зудлик билан Калифорния штатида махсус режим жорий этиш ва ёнғинларга қарши кураш учун федерал ёрдам пакетини ажратиш тўғрисидаги қарорни имзолаганди.\n25 Октябрь 10:08 57250\n25 Октябрь 14:58 49829\n25 Октябрь 08:27 35383\n25 Октябрь 14:27 30441\n26 Октябрь 11:42 25369


Ён дафтарга нималар ёздингиз, ҳоким бова? (Сатира) « Ўзбекистон Халқ Ҳаракати\nЁн дафтарга нималар ёздингиз, ҳоким бова? (Сатира)\n22 June 2013 - 17:08\n“Президентимиз палон вилоятга борди” деди телевизорда, ҳаяжондан овозлари қалтираётган бошловчи.\nҲар доим Ислом Каримовнинг бирон жойга сафари ҳақидаги кўрсатувни кузатар эканман, Диктаторнинг атрофини ўраб олишиб, бошларини хам қилишганича, диққат билан дафтарчаларига бир нималарни ёзаётган бир тўда доим диққатимни тортади.\n75 ёшни қоралаган ўзбек Диктаторининг нима гапиргани унчалик муҳим эмас. Масхарабознинг одатдаги алжирашлари. Мени унинг атрофидаги “секретар машинисткалар” вазифасини бажараётган тўрачалар кўпроқ қизиқтиради. Қизиқ, улар нимани ёзишаяпти экан? Нахотки, улар ўз худолари – Ислом Каримовнинг ҳар бир сўзини сатрма-сатр ёзиб боришаётган бўлса?! Қани энди, ўша ҳаммани жонига теккан президент, кўзларини муғамбирона қисган холда ўзига энг яқин турган ҳокиминими, журналистними, кўлидаги дафтарчасини шартта чанг солиб, “Қани буёққа берчи!” деб тортиб олса ва ичидаги ёзувларни ўқиб кўрса…\nҚани, биз хам ўша дафтарлардаги ёзувларга ғойибона кўз югуртирайликчи…\n(Уятли сўзлар ўрнига нуқтачалар қўйишни маъқул кўрдик)\nВилоят хокимининг дафтарчасидаги ёзувлар:\n“Намунали уйларда хамма шароит бўлиши керак! дедилар Отамиз.\nМансур Учтепага етиб олдимикин? Етиб олган бўлса, анави прорабга ҳаммасини айтдимикин? Блааа, ишқилиб, уйларни олдидаги бетон ариқчаларга сув оқизиб қўйишсинда… Блааа, ишқилиб президентимиз етиб боргунларича намунали уйларга 12 та оилани кўчириб келишга улгуришсинда… Отамиз кетганидан кейин, чиқмаймиз деб туриб олишсачи? Ээээ, жонини оламан-ку хаммасини! Йўл четига экилган арчаларни кўк бўёқ билан бўяб чиқишдимикин? Блааа, кеча Шавкат итарганди селекторда, бугун Отамиз ясайди шекилли… Асфалт масаласи… уххххх, … Пайзимурот сукааааа, … агар бугун асфалт чала бўлса, эртага уни ўзини катокни тагига ётқизиб асфалт қилдирвораман”\nВилоятнинг таниқли фермери, “Ўзбекистон қахрамони”нинг дафтарчасидаги ёзув:\n“Юртимиз иқтисодининг пойдевори биз фермерларга боғлиқ экан.\nДа? Неужели? Ха бизнинг “цемент”имизни пайдар-пай шилиб туришган бўлса, биз қурган пойдевор нима бўларди?! Вой сассиқ чолей! Вой лаънати дектатр! Мунча ж……б хотиндай эзмаланади? Одам хам шунақа апирис бўладими? Хе калланга сани…. Чўтир башаранга от тепсин. Халққа кўйиб берса тошбўрон қилади сани, муттаҳам қасамхўр! Шавкат Мираманович ўрнинга келганида, кўрамиз ҳолингни, қизларинг билан бирга қўшиб сургун қилинасан ҳали!”…\nВилоят халқ таълими бўлими мудирининг ёзувлари:\n“Ёшларимиз биздан-да ақлли ва доно бўлишлари керак. Ва олғирроқ. Олчоқроқ. Вахшийроқ. Бузуқроқ. Ёлғончироқ. Ғарроқ. Яна қана РОҚ? Ха, апирисроқ! Аблахроқ? Менимча бу сифатлар бўйича сенинг рекордингни, яқин 30 йил ичида ҳеч ким янгилай олмаса керак… Башшшшшшаранга ….!!!!\nҚани энди, Мирзачўл туманидаги бир шийпонда ётган спортфакнинг катта курс талабалари олдига боғлаб қўйиб берсанг бу лаънати каззобни. Хе … … … …!!!”\nВилоят Ички ишлар бошқармаси бошлиғининг ёзганлари:\n“Террорга ва уюшган жиноятчилика қарши курашни бир дақиқа ҳам сусайтирмаслик керак! Хамма воситалардан фойдаланиш….\nМасалан? Варақа ташлаш (эски усул), проституткалардан фойдаланиш… Хар куни уларни тиндирмай фойдаланаяпмиз-ку?! Шахсан ўзим кеча иккитасидан фойдаландим. Блааа!!! Анави тумандаги хуқуқ химоячисиман деб юрганларни хаммасини маиший бузуқ ва жинсий зўравон сифатида қамоққа тиқиш керак. Эээээ, манави к… башара чўтир хам бошни қотирди роса! Тезроқ Тошканига гумдон бўсайди…. Эх, бу қари шайтоннинг ўрнига Шавкат Миромонович келсалар, вазирлика кўтарилиб кетармидим…. ”\nВилоят прокурорининг дафтаридаги ёзувлар:\n“Вилоятдаги коррупция даражаси Сизни доим ташвишга солиб туриши керак! Бу нима дегани? Ўринбосаримга бир кўрсатиб олишим керак…\nМаиший қурилиш сохасидаги жиноятлар кўлами?! Бунга рост жавоб ёзилса нафақат ишдан балки озодликдан хам махрум бўламан! Зелимхон акахон хам қутқара олмайди!\nТадбиркорларни бехуда текшириш… Бусиз иложи йўқ. Хаммамизнинг хам оиламиз бор. Қисқаси…. полний отпад! Чанқадим. Сув! Бир стакан Спрайт бўлсами хозир!\nВилоят телерадиоси журналистининг дафтарига бир назар:\n“Қани айтинглар, барака топгурлар, қаерда бор бунақа эркинлик, озодлик ва демократия? Сўз эркинлиги бундан ортиқ бўлиши мумкинми?\nЎўўўўў…. Сал оширвордию бу жинни… Қариб ақлдан озаяпти шекилли…\nКўзлариям ғалати бўлиб ўйнаб турибди. Иссиқ таъсир қилдимикин? Қани энди шу турган холида, пақ этиб ўлииииб берса! Эххх, биринчи бўлиб мен ўзим бу хақда ёзардим! Бу овсарнинг қийшайиб йиқилиши олинган кадрларни хорижий телеканалларга пуллардим….\nЙўўўқ… Улгурмасам керак. Чунки атрофимда турган манави хокимлару, бошқа ҳаромхўрларни хаммаси телефонига олишни бошлаворса керак?! Ахир бунақа имкониятни бой бериб бўладими?”\nМахсус хизмат ходимининг ёзганлари:\n“А… … …!!!\nО… … … … …!!!!\n… ебсан, н…й!!!!!”\nВилоятдаги олийгохнинг энг аълочи талабаси ҳам юртбошининг атрофига тўпланганлар орасида бўлиш “бахтига” муяссар бўлган. Мана унинг ёзганлари:\n“Вайййй, минча иссиқ… Ўлий деяпман!\nМанави сассиқ таканиям гапи тугамийди….\nҚайданам кўндим ўзи шу учрашувга?! Кураторим айтдиде…шунга йўқ дея олмадим. Ўзи шу болани яхши кўраманде… Ўтган куниям концертда ёнимга келиб ўтирди.\nАнави Шерка хасаддан ёрилиб ўлай деди! Баттар бўлсин!\nХа, яна бугун ОДНОга кириб, Музаш билан билан алоқани узишим керак. Чёта, латтага ўхшаб чайналаяпти. Хааа, эртага “Уммон” келаяпти! Ўшатда хаммамиз кўришиб гаплашиб оламиз, Хамидочка, Валишка, Фаришка хаммаси келади. Вой…\nРўпарамдаги нусха ким бўлди? Нега менга ғалати тикилаяпти? ” (ва хк)\nМана ёзувларни ўқиб чиқдик. Эхтимол, ошириб юборгандирман. Эхтимол, бу ён дафтарчаларда хақиқатдан хам ўша диктаторнинг оғзидан чиққан хар бир калима сўз бир харф туширилмасдан ёзиб олингандир?! Аслида, бунга шубхам йўқ. Чунки, Ўзбекистондаги ҳар бир соҳанинг раҳбари бугун мислсиз қўрқув исканжасида яшайди. Бу қўрқув уларни ёлғон гапиришга, халққа зулм қилишга, ўғирлик қилишга рағбатлантиради. Ўзбекистон ўзра шарпасиз кезиб юриб, нафақат катталарнинг, балки, бешиклардаги гўдакларнинг ҳам қалбига эгалик қилаётган бу қўрқув бугун Ватанимиз истиқболини мубҳамлик сари етаклаяпти.\nМихаил Булгаковнинг машхур “Уста ва Маргарита” романидаги қахрамон, шайтон – Воланд “Қўлёзмалар ёнмайди!” дейди. Қоғоз албатта ёнади, лекин буюк ёзувчи, эътиқод билан ёзилган сатрларнинг ўлмаслигига ишора қилганди. Президентларининг оғзига мўлтирашиб, унинг хар бир сўзига бош ирғаб, дафтар қоралаётган тўраларда эътиқод борми? Бунга шахсан мен ишонмайман. Уларнинг ичида ҳам, дунёдаги саноқли диктаторларнинг бири бўлган Ислом Каримовни ёмон кўрадиганлари кўп. Бироқ, улар бугун ўз президентларидан қанчалик кўрқишса, эртага у ҳокимиятдан кетганидан кейинги вазиятдан ҳам шунчалик кўрқишади.\nУларнинг қўлидаги қаламларини тебратаётган нарса эътиқод эмас, оддий қўрқув.\nДемак, улар ёзиб олаётган сўзларнинг нархи бир чақага хам тенг эмас….\nИшонмасангиз, уларнинг дафтарларини олиб, варақлаб кўринг, бунга ишонч хосил қиласиз…


ОФК ДЕЛЕГАТЛАРИ САМАРҚАНДДА БЎЛИШДИ\n1-11 август кунлари Осиё Футбол Конфедерациясининг назорат комиссияси Ўзбекистонда меҳмон бўлди. Шу вақт мобайнида комиссия вакиллари Ўзбекистоннинг ОФК Чемпионлар Лигасининг талабларига қанчалик мос эканлигини баҳоладилар.\nТашриф доирасида улар 14 та Олий лига клубларининг стадионлари ва қаророҳларини кўздан кечиришади. Ўзбекистон Футбол Федерацияси ва Профессионал футбол лигасининг фаолияти билан танишиб чиққан делегатлар ўтган ҳафта давомида вилоятлар ва пойтахт клубларини назоратдан ўтказишди.\nДастлаб, «Пахтакор» клуби назоратдан ўтгач, кейин «Металлург», «Олмалиқ» жамоалари текширилди. Сўнг эса, водий сафари чоғида «Навбаҳор», «Нефтчи» ва «Андижон» жамоалари кўздан кечирилди. 7 август куни ОФК делегатлари Қашқадарёга сафар уюштириб Муборак ва Қарши шаҳри жамоаларидаги ишларни кузатишди. Бир кун ўтиб эса Ғузорнинг «Шўртан» клуби назоратдан ўтказилгач, куннинг иккинчи ярмида Максат Кличмамедов (профессионал футбол), Бенджамин Тан (клублар мусобақалари), Шон Тохиди (медиа ва коммуникация), Брайан Куан (ички аудит), Нгуен Тхи Май Дун (юриспруденция) ва Хозе Карпио (мураббийлар таълими)лардан иборат ОФК делегацияси Самарқандда бўлишиб, «Динамо» футбол клубини кўздан кечиришди. Ўйингох, клуб қароргоҳи, медиа ва коммуникация ва бир қатор жиҳатлар бўйича клубни назоратдан ўтказган ОФК Делегатлари ташриф якунида бир қатор масасаларда олиб борилган ишларни ижобий баҳолаган бўлсалар, айрим жиҳатлар хусусида ўз кўрсатмаларини бердилар.\nОФК делегациясида профессионал футбол мутахасиси Максат Кличмамедов делегатлар ва клуб ҳамда стадион мутасаддилари иштирокидаги ўзига хос йиғилиш олдидан сўзга чиқар экан, авваламбор клуб янги режа ва қурилишлар олиб боришидан олдин ПФЛ мутахасиси Алексей Фролов билан ҳамкорлик қилишини таклиф этди. Зеро, Осиё футбол Федерациясининг клублар олдига қўйган барча мажбуриятларидан Фролов ва ПФЛнинг яхши хабари бор.\nОФК Делегатлари иштирокидаги йиғилишни клублар мусобақалари бўйича мутахасиси Бенджамин Тан бошлаб берди.\n- Авваламбор, бизни юқори даражада кутиб олганликларинг учун сизларга гуруҳимиз номидан ташаккур билдираман. Мана, мамлакатингизнинг бир қатор жамоалардаги назоратимиздан кейин, «Динамо» футбол клубини ҳам кўздан кечирдик. Гуруҳимиздаги ҳар бир мутахасис ўзининг соҳаси бўйича сизлар билан суҳбатда бўлди, ўзининг зарурий ишларини кўриб чиқди. Жумладан мен ҳам, ўз вазифамни бажариб энди тегишлича кўрсатмаларимни билдирмоқчи эдим. Кузатув назорат давомида «Динамо» клуби яқин орада ҳозирги қароргоҳи ва стадионини реконструкция қилиши ва уларнинг ўрнига деярли янги стадион ва қароргоҳ барпо этилиши бизга маълум қилинди. Ушбу қурилажак иншоотлар барча замон талабларига жавоб бериши билан бирга, ОФКнинг клублар олдига қўйган талабларига ҳам жавоб бериши лозим. Тўғри, жамоангиз бугун халқаро ўйин ўтказмаётганлиги мумкин, аммо эртага терма жамоа ёки клублар миқёсидаги бирор учрашув ўтказилиши ҳеч гап эмас. Шундай экан, стадион қурилаётганда ҳакамлар, футболчилар ечиниш хоналари клуб қароргоҳида эмас, стадионнинг ўзида жойлашиши керак. Матбуот ва ОАВ вакиллари учун ҳам алоҳида шундай жой қилиш керакки, уларнинг ўйиндан кейин футболчилар ва мураббийлар билан учрашлари қийин кечмасин. Шунингдек, журналистлар ва юқори мартабали меҳмонлар ҳам алоҳида ўринларда бўлишлари керак. Биз сизларнинг лойиҳаларингизни кўриб чиқдик. Эътироф этишимиз керакки, лойиҳангиз мақтовга арзигулик. Агар проект амалга оширилса, Самарқандда ажойиб ўйингоҳ барпо этилади. Аммо, ушбу лойиҳани бошлашдан олдин Федерация билан иш олиб боришларинг керак. Чунки, агар стадион барча замон талабларига жавоб берса-ю, ОФК талабларига жавоб бермаса стадионда ҳеч қандай халқаро учрашувлар ўтказилмайди. Шунчаки, сиз пулни бекорга сарфлаган бўласиз.\nБенджамин Тан маърузасидан кейин, сўз навбати ОФКнинг медиа ва коммуникация Департаменти директори Шон Тохидига берилди.\n- Бенжаминнинг фикрларига қўшимча қилган ҳолда, айтмоқчиманки лойиҳангизнинг амалга оширишдан олдин Федерация, улар орқали эса биз билан ҳамкорлик қилишларинг лозим. Чунки, стадион ва қароргоҳдаги ҳар бир хона бизнинг талабимиз даражасида бўлиши керак. Мисол учун, медиа трибуна хонасида айнан ўша соҳага зарурий барча жиҳозлар, керакли ашёлар бўлиши шарт.\nШон Тохиди сўзини якунларкан, йиғилишда ОФКнинг юриспруденция мутахасиси Нгуен Тхи Май Дун хоним сўз олдилар.\nНгуен Тхи Май Дун:\n- Гуруҳдошларим сингари мен ҳам ўз соҳам бўйича барча зарурий ҳужжатларни кўздан кечирдим, клуб юристи ва тегишли ходимлар билан суҳбатда бўлдим. Мажбуриятларимни амалга ошириб клубнинг бу борада ҳеч қандай камчиликлари йўқлигига амин бўлдим. Таклифим шундан иборатки, клуб бу борада халқаро ишларни ҳам олиб бориши лозим. Мисол учун клуб юристи соҳа бўйича ўтказиладиган Халқаро анжуманларда иштирок этса, нур устига аъло нур бўларди. Яъни, ўз соҳасидаги барча халқаро маълумотларга эга бўлиб боради.\nБрайан Куан (ички аудит):\n- Чемпионлар лигасининг асосий критерияларидан бири бу клубларда ички аудитнинг ривожланишидир. Клуб секин-аста ўзини-ўзи қоплай оладиган даражага чиқиши керак. Барча молиявий ахборотлар ҳисобланиши ва аниқ маълумотлар бўлиши керак. Агар клубнинг барча молиявий жиҳатлари аниқ маълум қилинса, клубнинг қандай аҳволда эканлиги билинади. Яъни, биз клубнинг молиявий ҳолатидан доимо бохабар бўлишимиз лозим. Клуб давлат ёки маълум бир кишига қараб қолмаслиги учун ҳозирданоқ менежмент маркетинг ишларини бошлаб юбориши керак. Яъни, мухлислар, томошабинлар, реклама ва бошқа бир қатор йўналишлар бўйича ўзини-ўзи бошқариш кучига эга бўлмоғи зарур.\nАнжуманда сўнггида болалар мусобақаси ва мураббийлар таълими бўйича мутахасис Хозе Карпио сўзга чиқиб, ўз маслаҳатларини берди.\nХозе Карпио (мураббийлар таълими):\n- Мен соҳам бўйича қилинган ва қилинаётган ишлар ва болалар футболининг бу ердаги ҳолатини кўриб чиқдим. Айтишим лозим, болалар футболини ривожлантириш бўйича қилинган ишлар ва умумий режа яхши ўйланган. Мураббийлар таълими бўйича эса дарвозабонлар мураббийиларига жаҳон даражасида юқори савияли ўқув амалиёти ўтказилса, бу вилоятдан кўплаб маҳоратли дарвозабонларнинг етишиб чиқишига замин яратади деб ўйлайман. Қўшимча қилишим керакки 2013 йилдан бошлаб биз футбол мактабларидан янги критериялар бўйича мажбуриятлар қўямиз. Шулардан, бири футбол мактабдаги мураббийларнинг ўқув билим даражасини ошириш бўлади.\nЙиғин якунида делегация вакиллари ўзларнинг барча кўрсатмаларини беришди ҳамда клубдан ҳақидаги ҳисоботларини тайёрлашди.\nТашриф якунлари асосида Ўзбекистон клубларини Осиё Чемпионлар Лигасининг 2011 ва 2012 йилги мавсумларига қўйиш масаласи кўриб чиқилади.\nЎқилди (марта): 2382. Киритилган сана: 2010-08-10 00:00:00.


Bilmaganni so'rab o'rgangan olim!: TCP/IP билан ишлашда қўлланиладиган 10 та буйруқ\nTCP/IP билан ишлашда қўлланиладиган 10 та буйруқ\nУшбу мақолада Windows ОТда ишловчи компьютерлардаги TCP/IP тармоғи билан ишлашда қўлланиладиган буйруқлар келтирилган.\n1. hostname - Тизим ўрнатилган компьютер номини чиқариб беради.\n2. arp - IP-манзиллар билан MAC-адреслар боғлиқликлари сақланувчи жадвални кўриш/бошқариш учун ишлатилади. Arp-жадвалини яна arp-кэш хам деб аталади. Arp-жадвалнии Address Resolution Protocol (ARP) протоколи ишлатади. Arp-кэшни кўриш учун қуйидаги буйруқ ишлатилади:\n3. ipconfig - TCP/IP нинг созлашларини кўрсатиб беради. Бу буйруқ ёрдамида DNS-серверлар манзиллари хақида хам маълумот олиш мумкин:\nipconfig буйруғи /all - калити билан ишлатилганда тўлиқроқ маълумот чиқарилади: ipconfig /all\n4. netstat - TCP/IP ва UDP протоколлари орқали хозирги уланишлар холатлари ва статистикасини кўрсатиб беради. Бунда хозирда актив бўлган уланишлар, номлар, портлар кўрсатилади. netstat буйруғини ? савол калити билан ишлатилса, бу буйруқ билан ишлатиш мумкин бўлган барча калитлар кўрсатилади. Барча уланишларни порт рақами бўйлаб жойлаштирилган тартибда кўриш учун nestat буйруғини n калити билан ишлатилади:\n5. route - IP-йўналишлар жадвалини консоль ёрдамида кўриш ва бошқаришда ишлатилувчи буйруқ. Йўналишлар жадвали тармоқдаги компьютер билан қандай йўналиш орқали уланиш мумкинлигини аниқлаш учун ишлатилади. Йўналишлар жадвалини кўришлик учун routeбуйруғи print калити билан ишлатилади:\nЯнги йўналиш қўшишлик учун add калит сўзи ишлатилади. Масалан қуйидаги буйруқда 192.168.10.15 манзилли компьютерга 192.168.5.1 йўналтиргич орқали йўл топиш мумкинлиги ёзилган:\nroute add 192.168.10.5 mask 255.255.255.255 192.168.5.1 -p\nroute add билан янги йўналиш қўшилишида -p калити ишлатилса, бу йўналиш компьютер ўчириб ёқилганида хам актив холатида яъни йўналишлар жадвалида сақланиб қолади. -p калити ишлатилмаганда эса янги қўшилган йўналиш фақат "перезагрузка" бўлгунга қадар қўшилади.\nroute буйруғини delete калити билан ишлатилганида, йўналиш ўчирилади. Масалан:\nroute delete 192.168.10.5\n6. nslookup - DNS билан ишлашда келиб чиқиши мумкин бўлган муаммоларни хал қилишда фойдаланилувчи асосий буйруқ. Бу буйруқ ёрдамида DNS орқали номларни аниқланишини текшириш мумкин. Масалан:\nбуйруқ берсак, аввало бу номни аниқлашда қайси DNS-сервер ишлатилганлиги, ундан сўнг DNS-ном, у билан боғлиқ бўлган IP-манзил ва тахллус кўрсатилади.\n7. tracert - буйруғи, сизни компьютердан, буйруқда кўрсатилган ip-манзилгача бўлган барча йўналтиргичларни кўрсатиб беради. tracert кўрсатилган манзилгача учраган хар бир йўналтиргични яъни хар бир ўтишларни (сакрашлар ёки hop) белгилаб, охирида уларни хаммасини кўрсатиб беради. Масалан:\n8. ping - TCP/IP тармоқларини текширишда энг асосий буйруқ хисобланади. ping буйруғи кўрсатилган IP-манзилга (ёки номга) текширув хабарларини юборади. Агарда текширув хабари текширилаятган манзилдаги қурилмага етиб борса у (аксарият холларда) жавоб юборади. шу тарзда икки компьютер ёки бошқа тармоқ қурилмалари орасида тармоқ ишлаши текширилади.\nАгарда жавоб муваффаққиятли келса, натижада қуйидаги маълумотлар кўрсатилади: қайси манзилдан жавоб келгани, байтлар миқдори, текширув хабари бориб келишига кетган вақт, хабарни яшаш даври.\nТекширилаятган IP-манзилдаги компьютер ёки қурилма ўчирилган/носоз/атайин жавоб бермайдиган қилиб созланган бўлса ёки умуман мавжуд бўлмаса жавоб келмайди ва консольга юборилган сўровни кутиш вақти ўтганлиги хақида хабар (Request timeout)чиқарилади.\nТекширилаятган IP-манзилдаги компьютер (ёки қурилма) текширув юборилаятган компьютер (ёки қурилмадан) бошқа тармоқда жойлашган бўлса ва юборилган текширув хабари у тармоқга қандай етиб олишни "билмаса", яъни йўналтиргич бўлмаса/созланмаган бўлса/нотўғри созланган бўлса, консольга текширилаятган хост етиш доирасида эмас деган хабар чиқарилади (Destination host unreachable).\nАввалбошдан ping буйруғи бир марта берилганда 4та текширув хабарлари юборилади. ping буйруғини -t калити билан берилганда текширув хабарлари то буйруқни бажарилиши тўхтатилгунга қадар хар сонияда юбориб турилади. ping буйруғидаги текширувлар сонини хам, хабарлар орасидаги вақтни хам ва яна бошқа созлашларни хам калитлар ёрдамида бошқариш мумкин.\n9. pathping - TCP/IP га доир бўлган муаммоларни хал қилишда жуда фойдали буйруқлардан бири. Бу буйруқ ўзида ping ва tracert буйруқларини жамлайди. pathping буйруғи текширилаятган манзилгача учраган хар бир йўналтиргичларга текширув хабарларини юбориб, улар билан алоқадаги кечикишни, хабарлар йўқотилиш сонларини аниқлаб беради:\n10. telnet - тармоқдаги бошқа компьютерга тармоқ орқали уланиб, унда хар хил буйруқларни бажариш имконини беради. Аммо хозирги кунда бу буйруқ анча эскириб қолган ва ундан бошқа мақсадларда фойдаланилади. telnet буйруғи ердамида текширилаятган IP-манзилдаги порт очиқ/ёпиқлиги ёки ўша портларда ишловчи дастурларни текшириш мумкин. Мисол учун HTTP/SMTP протоколларини ишлашини текшириш мумкин. Масалан:\nбуйруқ берилса, буйруқ ёрдамида сизни компьютер www.microsoft.com сайтининг 80чи портига уланиш хосил бўлади. 80-порт HTTP-протоколи ишлайдиган порт бўлганлиги учун, энди сиз HTTP-протоколида ишлатилувчи буйруқларни жўнатишингиз мумкин бўлади, шунда масалан GET буйруғини териб, Enter клавишаси босилса веб-сервердан жавоб келади.\ntelnet ёрдамида текширилаятган IP-манзилдаги порт ёпиқ бўлса, telnet унга улана олмайди ва бу хақида консольга хабар чиқарилади.\nУшбу мақоладаги баъзи буйруқларни бажарилишини тугалланмасдан туриб тўхтатмоқчи бўлсангиз, консольда Ctrl+C клавишаларидан фойдаланишингиз мумкин.\nМуаллиф : Фарход Дадажонов.\nМанба : http://virtualdars.uz


⇒ Хитой делегациясининг ташрифи хусусида\nХитой делегациясининг ташрифи хусусида\n09 Авг. 2019 й. "Тараққиёт Cтратегияси" маркази\n“Тараққиёт стратегияси” марказида Хитой Халқ Республикасининг Ганьсу провинцияси Ижтимоий фанлар академияси вице-президенти жаноб Ма Тинсюй бошчилигидаги делегация билан учрашув бўлиб ўтди. Шунингдек, учрашувда Ипак йўли илмий-тадқиқот институти раҳбарияти ва ходимлари ҳам иштирок этишди.\nУчрашув “Тараққиёт стратегияси” маркази фаолияти билан меҳмонларни чуқурроқ таништириш ҳамда икки томонлама ҳамкорликни йўлга қўйиш ва мустаҳкамлаш мақсадида ташкил этилди.\n“Тараққиёт стратегияси” маркази Ижрочи директори Элдор Туляков марказнинг асосий йўналишлари, мақсад ва вазифалари билан меҳмонларни таништирди. Шунингдек, марказ томонидан амалга оширилиши режалаштирилаёган тадбирлар ва лойиҳалар хусусида ҳам тўхталиб ўтди.\nЎз навбатида, жаноб Ма Тинсюй Ижтимоий фанлар академияси фаолияти ҳақида қисқача маълумот берди. Таъкидландики, Академия провинциянинг турли соҳалардаги иқтисодий ва ижтимоий муаммоларини ўрганади, “Бир макон, бир йўл” ташаббуси доирасида тадқиқотлар олиб боради. Тадқиқот натижалари миллий ва минтақавий нашрларда чоп қилинади.\nУчрашув давомида жорий йилнинг май ойида “Тараққиёт стратегияси” маркази делегацияси ХХР сафари чоғида Ижтимоий фанлар академияси билан имзолаган меморандуми доирасида келажакда икки томонлама ҳамкорликни янада ривожлантириш масалалари ҳам муҳокама қилинди.\nЙиғилиш сўнгида хитойлик меҳмонлар самимий қабул учун миннатдорчилик билдирди.\nШунингдек, делегация вакиллари айни кунларда марказ ташаббуси асосида ўтказилаётган Марказий Осиё доирасида олиб борилаётган тадқиқот муҳокамаси иштирокчилари билан ҳам фикр алмашиш имкониятига эга бўлдилар.


ЎзА - Ўз ғурурингга тош отдинг, болакай...\nЎз ғурурингга тош отдинг, болакай...\n18.05.2018 11:09 Чоп этиш версияси\nАждодларимиз пойи пиёда кезган йўлларда бугун замонавий автомобиллар, тезюрар поездлар қатнаб одамлар мушкулини осон қилмоқда. Айниқса, “Afrosiyob” тезюрар поезди қатнови йўлга қўйилгани мамлакатимиз транспорт тизими тарихида улкан воқеликлардан бири бўлди.\n“Аfrosiyob” вагонига қадам қўйган киши борки, ундаги замонавийлик ва беқиёс қулайлик учун шукрона келтирмаслигининг иложи йўқ. Унинг бағрида шамолдан тез елиб кетаркансан фахрланмаслик имконсиз.\n“Аfrosiyob” салонлари қулай ва юмшоқ ўриндиқлар, видео ва аудиороликларни томоша қилиш учун аудиовидеомодуль ҳамда мониторлар, ҳар бир ўриндиқ мутолаа чироқлари билан жиҳозланган. Деразалар кўп қатламли шовқин қайтарувчи ойнадан тайёрланган, қуёшдан ҳимоя қилувчи пардалар ўрнатилган. Йилнинг қайси фасли бўлишидан қатъи назар, салонда барқарор қулай ҳарорат таъминланади. Максимал тезликни соатига 250 километргача ошириши мумкин бўлган поезд вагонларида ҳаво ҳарорати, йўналиш жадвали ва тезлик ҳақида компьютер таблолари орқали мунтазам маълумот бериб борилади.\nЯнада эътиборлиси, Ўзбекистон бундай поездлардан фойдаланаётган дунёдаги ўн тўрт давлатдан биридир.\nХалқимизнинг меҳнати, орзу-умидининг маҳсули бўлиш билан бирга ғурурига айланган “Afrosiyob” ҳақида болаларимиз биладими? Айниқса, тезюрар поезд қатнайдиган темир йўл атрофида яшаётган оилаларда фарзандларга “Afrosiyob"нинг аҳамияти ҳақида сўзлаб беришганмикин?\nАфсуски, кўпчилик ҳамон бола тарбиясини унинг қорнини тўйғазиш, устини бутлаш, нари борса дарсини ўзлаштиришида, деб билмоқда. Бола маънавияти, дунёқараши шаклланишида ҳамон бўшлиқларга йўл қўйилмоқда. Акс ҳолда бола ўз ғурурига тош отмасди.\nГaп шундаки, Самарқанд шаҳрида 15 май куни номаълум шахс “Самарқанд-Зарафшон” темир йўл бекатлари оралиғида “Қарши-Самарқанд-Тошкент” йўналишида қатновчи “Афросиёб” тезюрар поездининг ойналарига тош отган. Ойналар дарс кетган. Жароҳат олганлар бўлмаган.\nИчки ишлар вазирлиги матбуот хизмати тарқатган бу хабар кўпчиликнинг қалбини ўртади. Кейин маълум бўлишича, поездга Самарқанд шаҳар Мотрид маҳалласи 37-сонли ўрта мактабнинг 5-синф ўқувчиси М.Б. тош отганлиги аниқланган. Бола ва унинг онаси билан тушунтириш ишлари олиб борилган.\nАйримлар учун бу кичкина ҳолат бўлиши мумкин. Поезднинг битта ойнасини алмаштириш қимматга ҳам тушмас. Лекин чиройли нарсага тош отган боладан эртага нима кутиш мумкин? Бу бебошлик шафқатсизликка, жиноятга йўл очмайди, деб ким кафолат бера олади?\nТаассуфки, катта жиноятлар илдизида майда безорилик, урушқоқлик, бебошликлар ётади. Оддийгина бировнинг ручкасини олиб қайтариб бермасликни одат қилган боладан каттароқ ўғрилик, фирибгарликни бемалол кутиш мумкин.\nБуларни қаламга олишдан мақсад ота-оналар ва устозлардан яна бир бор болалар тарбиясида хушёр бўлишни илтимос қилишдир. Биргина шу беқиёс “Афросиёб”нинг аҳамияти, унинг қандай меҳнатлар эвазига йўлга қўйилгани, ундан ҳар биримиз фойдаланишимизни, бундай замонавий тезюрар поезд ҳамма давлатда ҳам йўқ эканини, бундан фақат ғурурланиш кераклигини уқдириш учун бир дақиқа кифоя, ахир. Буни тушунган, англаган бола ҳеч қачон ўз ғурурига тош отмайди.


21:09 / 25.03.2017\nЖорий йилнинг 22 март куни таҳририятимиз орқали “Қўқонда ташкилотлар масъулиятсизлиги оқибатида икки навқирон йигит мажруҳ бўлиб қолди”, деган сарлавҳа остида мақола эълон қилинган эди.\nТаҳририятимизга берилган маълумотга кўра, 2017 йилнинг 18 март куни тонгги соат 3:00 атрофида Қўқон шаҳрига ёндош жойлашган Данғара тумани ҳудудидаги Ойдин кўчаси, 78-уйда газ портлаган. Фожиага газ босимининг ўйнаб туриши, гоҳида пасайиб, гоҳида кўтарилиши сабаб бўлган. Кўнгилсиз ҳодиса туфайли ушбу хонадонда истиқомат қилувчи ота ва унинг икки нафар ўғли оғир ҳолатда касалхонага жойлаштирилган.\nБугун таҳририятимизга мазкур оила қариндошларидан бири қўнғироқ қилиб, ушбу ҳодисада жабрланган 20 яшар Шералиев Абу Бакр ҳаётдан кўз юмгани ҳақида маълумот берди.\n- Газ идорасининг айби туфайли бир хонадон бошига оғир мусибат тушди. Бунинг оқибатида навқирон бир йигит ҳаётдан кўз юмди, - деди марҳумнинг қариндоши кўзларида ёш билан. – Ушбу воқеа юзасидан олиб борилаётган суриштирув-текширув ишлари ва хулосалар бизга тақдим этилмади. Айтишларига кўра, Қўқон шаҳар прократураси бу иш билан шуғулланаётган экан. Мурожаатимизга газ идорасининг раҳбари ишдан олинди, хотиржам бўлинг, дея жавоб қайтаришди”.\nШу ўринда эслатиб ўтамиз. Худди шунга ўхшаш воқеа жорий йилнинг 23 март кунига ўтар кечаси, тунги соат 01:40да Қўқон шаҳри Тарақчилик кўчасида юз берган. Бу фожиада бир оиланинг уч нафар аъзоси, яъни она ва унинг икки нафар фарзанди ҳалок бўлган. Бу ҳақда таҳририятимиз орқали “Қўқонда нохуш ҳодиса. Она ва фарзандлари ҳалок бўлди”, деган сарлавҳа остида мақола ҳам эълон қилинди.\nТаҳририятимизга келиб тушаётган мазкур мурожаатларга кўра, сўнгги пайтларда Фарғона вилоятининг Қўқон шаҳрида шунга ўхшаш ҳодисалар анча кўпайган. Инсон ҳаётининг фожиали якунига қарамай, назаримизда, ҳудуддаги мутасадди ташкилотлар бу масалаларда ўзибўларчиликка йўл қўймоқда. Қолаверса, оммавий ахборот воситалари орқали юқоридаги фожиали ҳолатлар баёни ўз вақтида етказилмаяпти. Ўйлашимизча, бундай нохуш хабарни эшитган ҳар бир фуқаро ўзига тегишли хулоса чиқариб олади. Ахборот манбаи фақат ана шунга хизмат қилади.\nЮқоридаги мудҳиш ҳолат юзасидан тегишли ташкилотлар, жумладан, вилоят ҳокимлиги, ҳуқуқ-тартибот идоралари ўз вақтида тегишли чора-тадбирлар кўришади, деб умид қиламиз. Зеро биз ҳуқуқий демократик давлат ва фуқаролик жамияти қуришни ўз олдимизга мақсад қилиб белгиланганмиз.\nЎзбекистон Тожикистонга газни жаҳон нархларида етказиб беради\nҚўқонда 20 ёшли йигитлар иштирокида пичоқбозлик юз берди


LG Gram 15: ихчам ва энг енгил ноутбуклардан бири - Terabayt.Uz\nLG Gram 15: ихчам ва энг енгил ноутбуклардан бири\nАгар кенг диагоналли дисплей, шу билан бирга оғирлик қилмайдиган ихчам услубга тегишли ноутбук излаётган бўлсангиз, LG Gram 15 лаптопи айни сизбоп.\n6-9 январь кунлари АҚШда ўтган, Samsung, Sony, LG ва бошқа юздан ошиқ йирик ишлаб чиқарувчилар қатнашган жаҳоннинг нуфузли ахборот-коммуникация технологиялари кўргазмасида намойиш этилган ноутбуклар орасида 15.6 дюймли (1 дюйм=25,5 мм) LG Gram 15 ноутбуки барчанинг диққатини тортди.\nLG Gram 15 ўзига ўхшаган бошқа қурилмалардан енгил ва ихчам, шу билан бирга унинг имкониятлари ҳам кенг. Асосан маиший техника воситалари билан танилган LG ҳали ноутбуклари билан фойдаланувчиларнинг ҳам, мутахассисларнинг ҳам тилига тушган эмас. Компания Gram 15 билан дунёдаги энг ихчам, 1,5 см юпқаликдаги, 0.98 килограмм тош босадиган энг енгил лаптопни яратганлигини даъво қилмоқда.\nШу турдаги қурилмалар билан солиштирилса, MacBook Air 11 дюйм ва 1.09 кг тош босади. LG Gram 15 корпуси алюминий ўрнига мобиль қурилмалар саноатида кенг фойдаланиладиган магнийдан ишлангани ҳисобига қурилма жуда енгил.\nLG Gram 15 экранининг олд қисми, ўнг томон юқори бурчакдаги компания логотипини ҳисобга олмаганда, лаптоп экрани ёки корпусида ортиқча деталь, тасвир ва этикеткалар йўқ.\nҚурилма монитори юпқа корпус ҳошиясига туташган бўлиб, бу нафис мутаносибликни бузмаслик учун компания веб-камерани ноутбукнинг юқори ва пастки қисмларини бирлаштирган ошиқ-мошиққа жойлаштирган.\nLG бу қурилмага тасвирни Full HD форматида, 1,920 x 1,080 ўлчамида кўриш имконини берувчи, LCD экраннинг такомиллаштирилган талқини бўлган IPS, яъни қаттиқ кристалли дисплей ўрнатган. Gram 15’нинг ҳозича фақатгина тилла ранг қобиқли талқини мавжуд.\nНоутбукнинг биқинида маълумот алмашишга хизмат қиладиган USB 3.0, USB 2.0, USB-C ва SD хотира картаси учун, шунингдек видео тасвир ва маълумотларни узатадиган HDMI портлари мавжуд.\nЛаптопда Intel Core’нинг олтинчи авлод Core i5 ёки Core i7 процессорлари ўрнатилган. Қурилманинг оператив хотираси 8 гегабайт. Харидорлар хоҳишларига кўра 256 ёки 512 гигабайтли қурилмани сотиб олишлари мумкин. LG Gram 15 Windows 10 операцион тизимида ишлайди.\nКомпания вакилининг берган маълумотларига кўра, ноутбук тўла қувват олгач, унда танаффуссиз 7 соат мобайнида ишлаш мумкин.\nКомпания бунгача ишлаб чиқарган LG gram 13 ва 14 ноутбукларининг нархлари 800-900 АҚШ доллари, LG Gram 15 эса $1,000 атрофида сотилмоқда.\nAmazon $1000 Сотиб олиш\n#LG Gram #ноутбук


Келиб чиқиши ўзбекистонлик бўлган Алишер Усмонов Хитойнинг Alibaba Group интернет-ретейлеридаги ўз улушини сотишга қарор қилди. Бу ҳақда РБКга асосланиб Kun.uz хабар бермоқда.\n«Бизнинг Хитойдаги барча активларимизни стратегик ва молиявий қисмларга ажратиш мумкин, — деди Усмонов душанба, 28 декабрь куни «Россия 24» телеканалига берган интервьюсида. — Биз юқори даражадаги компанияларданмиз. Биз дастлабки инвестицияни беш-олти маротабага оширдик».\nУсмонов Alibaba`даги улушига 2011 йилда Юрия Мильнернинг DST Global фонди орқали эга чиққан эди. Тадбиркорнинг Alibaba Group`даги улушини сотаётганини Bloomberg агентлигига Усмоновнинг вакили ҳам тасдиқлаган.\nАлишер Усмонов ўз интервьюсида Ҳиндистон бозорига сармоя киритмоқчилигини ҳам маълум қилиб ўтган. «Бир вақтнинг ўзида биз Ҳиндистон бозорида синов сармоясини амалга ошириб кўрамиз, — деди у. — Биз ушбу бозор ва ушбу иқтисодиётнинг ўсишига ишонамиз. Аминманки, мазкур лойиҳаларда бизни муваффақиятлар кутмоқда».\nОАВ: Усмонов Навальнийни судга беришни Кремль билан мувофиқлаштирган\n11:15 / 20-05-2017\nАҚШда Alibaba интернет магазини қароқчилар рўйхатига киритилди\n08:11 / 23-12-2016\nУсмонов Россиянинг энг йирик саховатпешаси деб тан олинди


Душанбедаги «Саховат» бозорининг учта ошхонасида ёнғин чиқди\n30 декабрга ўтар кечаси Душанбенинг «Саховат» бозорида жойлашган учта ошхонада бир вақтнинг ўзида ёнғин чиқди.\nЁнғин оқибатида «Сафо» (собиқ “Ходжиён”) ва «Сомониён» ошхоналари бутунлай ёниб кетди, «Наврўз» эса қисман вайрон бўлди, дея Радио Озодига маълум қилди Тожикистон фавқулотда вазиятлар ва фуқоро мудофааси Қўмитасининг навбатчи қисми.\nТаъкидланишича, ёнғин ҳақида маълумот тунги 2.30да келиб тушди. Ҳодиса жойига бир нечта ўт ўчириш гуруҳи етиб борди. Аланга бир соат мобайнида ўчирилди. Бозорнинг 1500 кв. метрхудуди ёниб кетди. Хабарларга кўра, ошхоналар яқинида жойлашган бир нечта иншоатга зарар етган.\nЁнғин сабаблари аниқ эмас. Тожикистон фавқулотда вазиятлар ва фуқоро мудофааси Қўмитасининг хабар қилишича, ёнғин сабабларини ўрганиш ва етказилган зарарни аниқлаш мақсадида махсус комиссия тузилди.\nТожикистон бозорларида авваллари ҳам ёнғинлар бўлиб турган. Расмий текширувларга кўра, ёнғинларга хавфсизлик чораларига амал қилмаслик сабаб бўлади.\nЭслатиб ўтамиз, 4 ноябр куни Душанбеда қурилаётган «Сомониён» меҳмонхонасида ёнғин келиб чиққан эди. Ьу меҳмонхона буюртмачиси Тожикистон президенти Ижроия аппарати, пудратчи эса «Исмоил Сомони – 21-аср» компаниясидир. Ёнғинга нима сабаб бўлгани ҳамон ноаниқлигича қолмоқда.


АҚШда тўрт ёшли қизчани пума олиб қочди\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари АҚШда тўрт ёшли қизчани пума олиб қочди\t15:43, 16 август 2016\tАҚШнинг Айдахо штатида Келси исмли қизалоқ пума (Америка ёввойи мушуги) чангалидан қутқарилди, деб хабар берди “Lenta.ru” нашри. Воқеа 12 август куни кечаси Рексберг шаҳрига олиб борувчи йўл ёқасидаги ўрмонда рўй берган. Қизча онаси ва қариндошлари билан чодир тикилган лагерда бўлган. Оёқ кийимини излаб чодирдан чиққан қизчани пума тутиб олиб, ўрмонга судраган. Келсининг қичқириғини эшитиб, югуриб чиққан катталар пумани қувишга тушган. Шундан кейин йиртқич қизчани ташлаб, қочиб кетган. Мудҳиш воқеанинг гувоҳи бўлган Келсининг бувиси пуманинг оғирлиги 40 килограммча келишини, невараси эса бор-йўғи 16 килограмм вазнга эгалигини билдирган. Нашрнинг маълум қилишича, ҳозирда танасининг баъзи жойлари тирналганига қарамай, қизча ўзини яхши ҳис қилмоқда.


Максимал балл – 189 балл тўплаган контрактга, 72 балл тўплаган грантга. Қабулдаги адолатсиз тизим ўзгариши керак — Sof.uz\nЖАҲОН 66,395,258 45,963,363 1,527,563\nМаксимал балл – 189 балл тўплаган контрактга, 72 балл тўплаган грантга. Қабулдаги адолатсиз тизим ўзгариши керак\nRavshan Meliqo'ziyev 9.11 05:33 652 Колумнистлар\nОТМларга киришда имтиёзлар шу қадар ортиқчалиги бу йил ҳар қачонгидан кўпроқ билинди. Имтиёзли ва имтиёзсиз абитуриентлар тўплаган баллар ўртасидаги фарқ, бунга номутаносиб тарзда уларнинг контракт ё грант асосида қабул қилиниши ҳам кўпчиликнинг ғашига тегди. Улар орасида бўлажак шифокорлар ҳам бор.\nБилимли абитуриентлар 189 балл тўплаган бўлса-да, тўлов-шартнома асосида қабул қилинган, лекин ундан анча паст балл олган абитуриент худди шу ОТМнинг худди шу йўналишига грантга ўқишга кирган ҳолатлар талайгина.\nТўғри, спорт мусобақалари ғолиблари умумий квотадан ташқари ҳисобланганда кўпчилик максимал балл тўплаган абитуриентлар грантга ўтказилди. Лекин ҳали ҳам максимал балл билан шартнома асосида талабаликка қабул қилинганлар сафида қолаётганлар кўп. Шундайлар орасида бўлажак тиббиёт кадрлари ҳам бор.\nУлар шифокор бўламан деб қарор қабул қилганда ва ўзи танлаган йўналишга ҳужжат топшираётганда тасдиқланган қабул квотасида грант ўринлари бўлмагани учун максимал балл тўпласа ҳам шартнома асосида ўқишини билган. Лекин шунга қарамай қабулдаги тушунарсиз тартиб уларни адолат излашга мажбур қилмоқда.\nРеспублика бўйича тиббиёт ОТМларининг кундузги бўлимларига соғлиқни сақлаш соҳасида олий маълумотли кадрларга эҳтиёж юқори бўлган ҳудудлар учун мақсадли қабул квоталари тасдиқланган. Унга кўра, тиббиёт ходимларига эҳтиёж юқори бўлган ҳудудда истиқомат қилувчи ёшлар ўқишни тугатганидан сўнг маълум муддат ишлаб бериш шарти билан мақсадли қабул танловида иштирок этади. Ва қайси туманга мақсадли қабул учун нечта ўрин ажратилган бўлса, даъвогар абитуриентлардан энг юқори балл йиғган шунчаси грант асосида талабаликка қабул қилинади.\nМасалан, Тошкент Тиббиёт академиясининг даволаш иши йўналишига Бектемир тумани ёшлари учун мақсадли қабул асосида таълим ўзбек тилида олиб бориладиган йўналишда 2та грант ўрни ажратилган. Ва шу туман ёшлари учун грантга ўтиш 148,2 балл бўлган. Ваҳоланки, мақсадли қабул доирасида танловда қатнашмаганлар учун худди шу ОТМ, шу йўналишга тўлов-шартномага ўтиш балли 179,5 баллни ташкил қилган.\nДемак, қайсидир абитуриент у яшаб турган туманга мақсадли қабул асосида квота ажратилмаган бўлса ёки мақсадли қабул ажратилган ОТМни эмас, айтайлик пойтахтдаги ОТМни танласа, кўпроқ балл тўплаган бўлса-да, шартнома асосида, ўзидан кам балл тўплаганлар эса грант асосида таълим олади.\nТўғри, мақсадли қабул асосида ўқиганларнинг кейинчалик ўз ҳудудига бориб белгиланган муддат давомида ишлаб бериш мажбурияти бўлади. Лекин юқори балл билан контрактга ўқишга кирган ёш ҳам балки худди шу ишни қила олар: яъни у ҳам шифокорларга талаб юқори бўлган ҳудудларга бориб (ўша ерда туғилиб ўсмаган бўлса ҳам) ишлаб беришни ният қилгандир. Айни пайтда буни рағбатлантирувчи тизим ҳам ишлаб чиқилмоқда.\nМана шу вазиятда тиббиёт олий ўқув юртларига ҳужжат топшириб, 189 балл олган, лекин мақсадли қабул танловида иштирок этмагани учун шартнома асосида қабул қилинганлар анчагина.\nҚудратулло Тўхтасинов Фарғона вилоятининг Фарғона туманидан. У Андижон давлат тиббиёт институтининг «Даволаш иши» йўналишига 189 балл билан тўлов-шартнома асосида талабаликка тавсия этилган. Лекин шу ОТМнинг шу йўналишига мақсадли қабул асосида 140 балл атрофида тўплаб грант асосида кирганлар ҳам бор.\nЖамшидбек Имомов эса Фарғона вилояти Бувайда туманидан. У Тошкент давлат тиббиёт академияси «Даволаш иши» йўналишига ҳужжат топшириб, 189 балл билан тўлов-шартнома асосида талаба бўлган. Бу ОТМнинг шу йўналишига ҳам анча пастроқ билан грант асосида талаба бўлган мақсадли қабул ёшлари анчагина. Масалан, Арнасой тумани абитуриентларига 132,7 балл грантга кириш учун кифоя қилган.\nМаксимал балл йиғган энг билимли ёшлар эса мақсадли қабул квотасида иштирок этмагани учун пул тўлаб ўқишади.\n«Бухоро тиббиёт институтининг ўқитиш рус тилида бўлган даволаш иши йўналишига ҳужжат топшириб, 189 балл билан контрактга кирдим. Лекин худди шу йўналишга Жондор туманидан бўлган талаба 72,7 балл билан грант асосида қабул қилинган», – дейди биринчи босқич талабаси бўлган Диёра Исматова.\nAбитуриент бир неча йиллар давомида ўқишга тайёрланади, тестга киради ва барчасини 100 фоиз тўғри ишлаб, вилоятига грант квота йўқлиги учун контракт чизиғида қолиб кетади. Лекин ундан камроқ балл тўплаган бошқа бир киши мақсадли қабул билан грантга ўқишга киради.\nТўғри, бу ерда ҳаммаси қонуний эди, лекин шу қонунларнинг ўзи хато эди. Қайси йўналиш бўлмасин, грант ажратиладими, ажратилмайдими, лекин билими билан тестларни 100 фоиз тўғри ечиб, максимал баллни тўплаган абитуриент грантда ўқиши шарт. Негаки у билими борлигини исботлади. Грант ўқиши учун яна нима қилиши керак?\nЎқишга қабул қилиш тизимини қайта кўриб чиқиш керак. Ҳар қанақа ҳолатда ҳам, қайси йўналиш бўлишидан қатъи назар, тестларни 100 фоиз тўғри ишлаб, максимал балл йиғган абитуриентлар ҳеч қандай истисносиз ўқишга грант асосида қабул қилиниши керак.\nМантиқсиз имтиёзлар тўлиб ётибди. Бўлар-бўлмасга имтиёз ажратавермай, максимал баллни йиғиб қўйган билимли абитуриентлар грантда ўқишини аниқ белгилаб қўйиш керак. Бу имтиёз эмас, мантиқли ва адолатли тизим бўлади.\nПандемия кучли тиббиёт ходимларига эҳтиёж жуда катталигини кўрсатиб қўйди. Билимли абитуриентлар максимал балл билан контрактга киргани учун шароити сабаб тиббиёт йўналишини ташлаб кетишига йўл қўймаслик шарт.\nАбитуриентлар ўзи танлов қилади: касб танлайди, шароити қайси ОТМнинг контрактини тўлашга етишини ҳам чамалайди. Бироқ улар шунчаки қайсидир туман ёки ҳудудда туғилмагани учун ўша ерда туғилган бирортасидан кўпроқ балл йиғиб ҳам контракт тўлаши тўғри эмас.\nТаълим муассасаларига ўқишга қабул қилиш бўйича Давлат комиссияси бунга етарлича эътибор қаратади, деган умиддамиз.\n4.12 18:41 2174\nБугун, 11:50 1311\n4.12 03:23 1267\n3.12 14:00 721\n4.12 17:39 652\n19:49 21 Жаҳон\nБугун, 18:07 110 Жаҳон\nБугун, 16:58 97 Иқтисод\nБугун, 16:40 63 Ўзбекистон\nБугун, 13:06 350 Ўзбекистон